རྫོང་ཁའི་ཞབས་ཁྲ། ༼ཀ་སྡེ་ལས་ཅ་སྡེ་ཚུན།༽

## ཀོང་ཐག་སྙན་པའི་གསུང་ལ།
༉ ཀོང་ཐག་སྙན་པའི་གསུང་ལ།། ཕ་གཅིག་ཡོད་ག་མེད་ལ།། ཕ་གཅིག་ཡོད་ན།། ཕ་གཅིག་འཚོལ་དགོས་འདུག་གོ། ཙཱ་རི་བྲག་གི་སྨྱུག་མ།། ཀོང་ཐག་སྙན་པའི་གསུང་གི།། ཕ་གཅིག་ཡིན་པ།། ཕ་གཅིག་འཚོལ་དགོས་མིན་འདུག། ཀོང་ཐག་སྙན་པའི་གསུང་ལ།། མ་གཅིག་ཡོད་ག་མེད་ལ།། མ་གཅིག་ཡོད་ན།། མ་གཅིག་འཚོལ་དགོས་འདུག་གོ།། བུ་མོའི་དབུགས་ཀྱིས་ལེན་ལུགས།། ཀོང་ཐག་སྙན་པའི་གསུང་གི།། མ་གཅིག་ཡིན་པ།། མ་གཅིག་འཚོལ་དགོས་མིན་འདུག། ཀོང་ཐག་སྙན་པའི་གསུང་ལ།། སྤུན་གཅིག་ཡོད་ག་མེད་ལ།། སྤུན་གཅིག་ཡོད་ན།། སྤུན་གཅིག་འཚོལ་དགོས་འདུག་གོ།། དར་སྐུད་ལྟོང་སྐུད་གཉིས་པོ།། ཀོང་ཐག་སྙན་པའི་གསུང་གི།། སྤུན་ཆ་ཡིན་པ།། སྤུན་གཅིག་འཚོལ་དགོས་མིན་འདུག། ཀོང་ཐག་གསུང་སྙན་བསྒྱུར་ས།། ས་གཅིག་ཡོད་ག་མེད་ལ།། ས་གཅིག་ཡོད་ན་།། ས་གཅིག་འཚོལ་དགོས་འདུག་གོ།། སྟག་ཤར་ཚོགས་པའི་དབུས་ན།། ཀོང་ཐག་སྙན་པའི་གསུང་སྙན།། བསྒྱུར་ས་ཡིན་པ།། ས་གཅིག་འཚོལ་དགོས་མིན་འདུག། །།

## བཀྲ་ཤིས་པར་ཤོག་ཅིག་སྨན་ལྗོངས་འདིར།

༉ བཀྲ་ཤིས་པར་ཤོག་ཅིག་སྨན་ལྗོངས་འདིར།། སྐྱབས་ཡུལ་གྱི་རྒྱལ་པོ་དཀོན་མཆོག་གསུམ།། མཚན་སྙན་པའི་གྲགས་པ་སྒྲོགས་བཞིན་དུ།། བཀྲིས་པའི་སྣང་བས་ཁྱབ་པར་ཤོག།། བཀྲ་ཤིས་པར་ཤོག་ཅིག་སྨན་ལྗོངས་འདིར།། སྐྱེ་དགུ་ཡི་གཙོ་བོ་མངའ་བདག་མཆོག། སྟོབས་མངའ་ཐང་དགུང་བས་མཐོ་བཞིན་དུ།། བཀྲིས་པའི་མཁྱེན་བརྩེ་བརྟན་པར་ཤོག། བཀྲ་ཤིས་པར་ཤོག་ཅིག་སྨན་ལྗོངས་འདིར།། འདུན་གྲོས་ཀྱི་གཙོ་བོ་ཆོས་བློན་རྣམས།། ཕུལ་བྱུང་གི་རྣམ་དཔྱོད་དྲང་པོ་ཡིས།། བཀྲིས་པའི་ཆོས་སྲིད་བསྐྱང་བར་ཤོག། བཀྲ་ཤིས་པར་ཤོག་ཅིག་སྨན་ལྗོངས་འདིར།། འབངས་སྐྱེ་འགྲོའི་གཙོ་བོ་ཆོས་ལྡན་ལུགས།། སེམས་གུས་པའི་ཞབས་ཏོག་མི་ལྷོད་བཞིན།། བཀྲིས་པའི་བདེ་སྐྱིད་འབྱུང་བར་ཤོག། བཀྲ་ཤིས་པར་ཤོག་ཅིག་སྨན་ལྗོངས་འདིར།། ལས་ཆོས་སྤྱོད་ཐོས་བསམ་སྒོམ་གསུམ་གྱིས།། དོན་མཁས་དང་སྒྲུབ་པའི་མྱུ་གུའི་ཚོགས།། བཀྲིས་པའི་འབྲས་བཟང་གྲུབ་པར་ཤོག། །།

## བཀྲ་ཤིས་ལ་སོ་ལུང་པའི་ཕུ་ལ།
༉ བཀྲ་ཤིས་ལ་སོ་ལུང་པའི་ཕུ་ལ།། གསེར་གྱི་ལྷ་ཁང་བཞེངསཡོད།། གསེར་གྱི་ལ་སོ་ལྷ་ཁང་ནང་ལ།། གསེར་གྱི་རིས་མོ་བྲིས་ཡོད།། ཆར་པ་ལོ་གསུམ་བབས་རུང་།། རིས་མོ་ཡལ་རྒྱུ་མིན་འདུག། ཁྲི་གདུགས་སྤུན་བདུན་ཤར་རུང་།། རིས་མོ་སྒྲིབ་རྒྱུ་མིན་འདུག། མིན་འདུག་ལགས་སོ་མིན་འདུག། ན་བ་ཚ་བ་མིན་འདུག། འདུག་གོ་ལགས་སོ་འདུག་གོ།། དགའ་བ་སྐྱིད་པོ་འདུག་གོ།། བཀྲ་ཤིས་ལ་སོ་ལུང་པའི་ཕུ་ལ།། དངུལ་གྱི་ལྷ་ཁང་བཞེངསཡོད།། དངུལ་གྱི་ལྷ་ཁང་ནང་དུ།། དངུལ་གྱི་རིས་མོ་བྲིས་ཡོད།། ཆར་པ་ལོ་གསུམ་བབས་རུང་།། རིས་མོ་ཡལ་ས་མིན་འདུག། ཁྲི་གདུགས་སྤུན་བདུན་ཤར་རུང་།། རིས་མོ་སྒྲིབ་རྒྱུ་མིན་འདུག། མིན་འདུག་ལགས་སོ་མིན་འདུག། ན་བ་ཚ་བ་མིན་འདུག། འདུག་གོ་ལགས་སོ་འདུག་གོ།། དགའ་བ་སྐྱིད་པོ་འདུག་གོ།། བཀྲ་ཤིས་ལ་སོ་ལུང་པའི་ཕུ་ལ།། དུང་གྱི་ལྷ་ཁང་བཞེངསཡོད།། དུང་གི་ལྷ་ཁང་ནང་དུ།། དུང་གི་རིས་མོ་བྲིས་ཡོད།། ཆར་པ་ལོ་གསུམ་བབས་རུང་།། རིས་མོ་ཡལ་ས་མིན་འདུག། ཁྲི་གདུགས་སྤུན་བདུན་ཤར་རུང་།། རིས་མོ་སྒྲིབ་རྒྱུ་མིན་འདུག། མིན་འདུག་ལགས་སོ་མིན་འདུག། ན་བ་ཚ་བ་མིན་འདུག། འདུག་གོ་ལགས་སོ་འདུག་གོ།། དགའ་བ་སྐྱིད་པོ་འདུག་གོ། །།

## བཀྲ་ཤིས་གསེར་གྱི་རི་ལ།
༉ བཀྲ་ཤིས་གསེར་གྱི་རི་ལ། ཕོ། བཀྲ་ཤིས་གསེར་གྱི་རི་ལ།། གཡུ་ཡི་གུར་ཁང་ཕུབ་ཡོད།། གཡུ་ཡི་གུར་ཁང་ནང་དུ།། དཀར་གསལ་ཟླ་བ་རྒྱས་འདྲའི།། ལྷ་མོ་ཁྱེད་ཅག་སུ་ཨིན།། མ་གསང་དྲང་པོར་གསུངས་དང་།། མོ། ངེད་ཅག་སུ་ཡིན་མ་ཤེས་ན།། མ་མཐོང་རྒྱང་གི་ས་ཆ་ལ།། གངས་དཀར་མཐོན་མཐིང་རྒྱལ་མོ་ནས་། ལྷ་མོ་ཚེ་རིང་མཆེད་ལྔ་ཡིན། ཕོ། ཨེ་མ་ལྷ་མོ་ཁྱེད་ཅག། དགའ་སྐྱིད་རྩེད་བྲོའི་དོ་ར།། འདི་ན་བྱོན་པའི་རྒྱུ་མཚན།། ཅི་ཡོད་ང་ལ་གསུངས་དང་།། མོ། ངེད་རྣམས་ཡོང་དོན་མ་ཤེས་ན།། ལེགས་པའི་དཔལ་གཡང་བསྐྱེད་དུ་ཡོང་།། དགའ་བའི་གླུ་དབྱངས་ལེན་དུ་ཡོང་།། བཀྲ་ཤིས་སྨོན་ལམ་ཞུ་རྒྱུར་ཡོང་།། ཕོ། འོ་ན་ལྷ་མོ་ཁྱེད་ལ།། གཞན་ལ་དཔལ་གཡང་བསྐྱེད་པའི།། དངོས་གྲུབ་གང་དང་གང་ཡོད།། རེ་རེ་བཞིན་དུ་གསུངས་དང་།། མོ། ང་ནི་བཀྲ་ཤིས་ཚེ་རིང་མ་།། རིགས་བརྒྱུད་འཕེལ་བའི་དངོས་གྲུབ་ཡོད།། ད་རེས་མཇལ་བའི་དགའ་སྟོན་ལ།། འབུལ་ལོ་དཔལ་དང་གཡང་ཆགས་ཤོག། ང་ནི་མཐིང་གི་ཞལ་བཟང་མ།། སྣང་གསལ་པྲ་ཡི་དངོས་གྲུབ་ཡོད།། ད་རེས་མཇལ་བའི་དགའ་སྟོན་ལ།། འབུལ་ལོ་དཔལ་དང་གཡང་ཆགས་ཤོག། ང་ནི་མི་གཡོ་གླང་བཟང་མ།། རྨ་གཡང་ཟས་ཀྱི་དངོས་གྲུབ་ཡོད།། ད་རེས་མཇལ་བའི་དགའ་སྟོན་ལ།། འབུལ་ལོ་དཔལ་དང་གཡང་ཆགས་ཤོག། ང་ནི་ཅོད་པན་མགྲིན་བཟང་མ།། བང་མཛོད་ནོར་གྱི་དངོས་གྲུབ་ཡོད།། ད་རེས་མཇལ་བའི་དགའ་སྟོན་ལ།། འབུལ་ལོ་དཔལ་དང་གཡང་ཆགས་ཤོག། ང་ནི་གཏད་དཀར་འགྲོ་བཟང་མ།། རྐང་བཞི་དུད་འགྲོའི་དངོས་གྲུབ་ཡོད།། ད་རེས་མཇལ་བའི་དགའ་སྟོན་ལ།། འབུལ་ལོ་དཔལ་དང་གཡང་ཆགས་ཤོག། ཕོ། ལེགས་སོ་ལྷ་མོ་ལེགས་སོ།། ངོ་མཚར་བཀྲིན་ཆེའོ།། ད་རེས་དགའ་སྟོན་འདི་ནང་།། བཞུགས་པའིསྐུ་མགྲོན་ཡོངས་ལ།། བཀྲ་ཤིས་སྨོན་ལམ་བཟང་པོའི། །གླུ་ཞིག་ཡོད་ན་འབུལ་རན།། མོ། སྐལ་བཟང་དགའ་བའི་གཞོན་ནུ།། ལྷ་མོ་ང་ལ་གསོན་དང་།། ཁྱོད་ནི་ཐབས་མཆོག་དཔའ་བོ།། ང་ནི་ཤེས་རབ་དགའ་མོ།། ཐབས་ཤེས་རྟེན་འབྲེལ་འཛོམས་ན།། བཀྲ་ཤིས་སྨོན་ལམ་ཞུ་ཆོག། །།

## བཀྲིས་བཀྲིས་བཀྲ་ལ་ཤིས། ༡ པ།
༉ བཀྲིས་བཀྲིས་བཀྲ་ལ་ཤིས།། བཀྲིས་རི་བོའི་རྩེ་མོ་ལུ།། བཀྲིས་རི་བོའི་རྩེ་མོ།། ལ་མོ་ལའི་བསངས་སེ་བསངས།། དགའ་ཡང་རང་ཡུལ་དགའ་སོང་།། མི་ཡུལ་ལས་ཀྱིས་བསྐོས་སོང་།། ལ་མོ་ལའི་བསངས་སེ་བསངས།། ཆུང་ཚེ་ཕ་མས་གསོ་བ།། ཕ་མ་བཀའ་དྲིན་ཆེ་སོང་།། ལ་མོ་ལའི་བསངས་སེ་བསངས།། སྦོམ་ཚེ་ཡོན་ཏན་ཐོབ་པ།། སློབ་དཔོན་བཀའ་དྲིན་ཆེ་སོང་།། ལ་མོ་ལའི་བསངས་སེ་བསངས།། །།

## བཀྲིས་བཀྲིས་བཀྲ་ལ་ཤིས། ༢ པ།
༉ བཀྲིས་བཀྲིས་བཀྲ་ལ་ཤིས།། བཀྲིས་རི་བོའི་རྩེ་མོ་རུ།། བྱ་ལ་དང་པ་གསེར་བྱ་ཆགས།། གསེར་བྱ་གསེར་ལེགས་སྒྲོལ་མ་ཆགས།། ཡར་ལ་ཡར་ལ་གནམ་ལ་ལྡིང་།། མར་ལ་མར་ལ་ས་ལ་ཆགས།། སེམས་རྟེན་མི་ཞུ་སེམས་རྟེན་ཞུ།། སེམས་རྟེན་གསེར་ལས་སྒྲོམ་མ་ཞུ།། ལུས་ལ་ན་ཚ་མེད་པ་དགའ།། སེམས་ལ་སྡུག་བསྔལ་མེད་པ་སྐྱིད།། ད་ལོར་མཇལ་བ་དགའ་སྤྲོ་ཆེ།། སང་ཕོད་མཇལ་བའི་སྨོན་ལམ་ཞུ།། བཀྲིས་བཀྲིས་བཀྲ་ལ་ཤིས།། བཀྲིས་རི་བོའི་སྐེད་པ་རུ།། བྱ་ལ་གཉིས་པ་དངུལ་བྱ་ཆགས།། དངུལ་བྱ་དངུལ་ལེགས་སྒྲོལ་མ་ཆགས།། ཡར་ལ་ཡར་ལ་གནམ་ལ་ལྡིང་།། མར་ལ་མར་ལ་ས་ལ་ཆགས།། སེམས་རྟེན་མི་ཞུ་སེམས་རྟེན་ཞུ།། སེམས་རྟེན་དངུལ་ལས་སྒྲོལ་མ་ཞུ།། ལུས་ལ་ན་ཚ་མེད་པ་དགའ།། སེམས་ལ་སྡུག་བསྔལ་མེད་པ་སྐྱིད།། ད་ལོར་མཇལ་བའི་དགའ་སྤྲོ་ཆེ།། སང་ཕོད་མཇལ་བའི་སྨོན་ལམ་ཞུ།། །།

## བཀྲིས་དམ་པ་བཀྲ་ལ་ཤིས་པར་ཤོག
༉ བཀྲིས་དམ་པ་བཀྲ་ལ་ཤིས་པར་ཤོག། བཀྲིས་དམ་པ་གཡང་ལ་ཆགས་པར་ཤོག། སེམས་ཉིད་ཡེ་ནས་འགྱུར་མེད་འཆི་བ་མེད།། འཆི་མེད་ཚེ་ལ་དབང་བའི་བཀྲིས་ཤོག། སེམས་ཉིད་འཕགས་པའི་ནོར་གྱི་མཛོད་ཆེན་ཏེ།། ནོར་ལ་ཟད་པ་མེད་པའི་བཀྲིས་ཤོག། སེམས་ཉིད་རིག་པའི་ཁྱེའུ་རྒྱུན་ཆད་མེད།། སྲིད་སྲུང་རིགས་བརྒྱུད་འཕེལ་བའི་བཀྲིས་ཤོག། སེམས་ཉིད་མ་རིག་འཁྲུལ་པའི་དགྲ་ལས་རྒྱལ།། དགྲ་དཔུང་རྩད་ནས་གཅོད་པའི་བཀྲིས་ཤོག། སེམས་ཉིད་བདག་འཛིན་འགོང་པོ་གཡང་དུ་ཁུག། ལྟས་ངན་གཡང་དུ་ལོན་པའི་བཀྲིས་ཤོག། སེམས་ཉིད་རང་བྱུང་ཡེ་ཤེས་འདུ་འབྲལ་མེད།། གྲོགས་ལ་འདུ་འབྲལ་མེད་པའི་བཀྲིས་ཤོག། སེམས་ཉིད་ཉོན་མོངས་ནད་ཆེན་འཇོམས་པའི་སྨན།། ན་ཚ་སྡུག་བསྔལ་མེད་པའི་བཀྲིས་ཤོག། སེམས་ཉིད་རྟེན་འབྲེལ་ཅི་ཡང་འཆར་བ་སྟེ།། རྟེན་འབྲེལ་ཕུན་སུམ་ཚོགས་པའི་བཀྲིས་ཤོག། སེམས་ཉིད་འཁོར་འདས་ཕུན་ཚོགས་འབྱུང་བའི་གཞི།། སྲིད་ཞིའི་ལེགས་ཚོགས་འཕེལ་བའི་བཀྲིས་ཤོག། སེམས་ཉིད་འཁོར་བའི་རྣམ་དག་ཆེན་པོ་སྟེ།། འཁོར་བ་དོང་ནས་སྤྲུགས་པའི་བཀྲིས་ཤོག། བཀྲིས་མི་འགྱུར་རབ་ཏུ་བརྟན་པར་ཤོག། འཛམ་གླིང་ཀུན་ཏུ་བདེ་བའི་བཀྲིས་ཤོག། །།

## བཀྲིས་པའི་གླུ་ཅིག་ཕུལ།
༉ བཀྲིས་པའི་གླུ་ཅིག་ཕུལ།། འཛམ་གླིང་ས་ཡི་ལྟེ་བ།། བུམ་ཐང་ལྷ་ཡི་ཞིང་ཁམས།། དེ་ལ་འཁྲུངས་པའི་འཁྲུངས་ཤིང་།། ཙན་དན་སྨན་གྱི་སྡོང་པོ།། བཀྲིས་པའི་གླུ་ཅིག་ཕུལ།། རྩ་བ་ཀླུ་ཡི་གཟུངས་ཤིང་།། རིག་འཛིན་དཔལ་ལ་བཀོད་སོང་།། རྩེ་མོ་ལྷ་ཡི་ཉི་ཟླ།། འཆི་མེད་བདུད་རྩི་བབས་སོང་།། བཀྲིས་པའི་གླུ་ཅིག་ཕུལ།། བར་ལ་ཁྱབ་པའི་ལོ་འདབ།། རྒྱལ་བ་རིགས་ལྔ་སྒོམ་སོང་།། འབྲས་བུ་རིག་འཛིན་ཚོགས་ནས།། འཛམ་གླིང་ཀུན་ལ་སྟེར་སོང་།། བཀྲིས་པའི་གླུ་ཅིག་ཕུལ།། འདི་ལ་ཆགས་པའི་སྐུ་རྗེས།། བདེ་དང་སྟོང་པར་བཞུགས་ཡོད།། སྐུ་རྗེས་བྲག་གི་རྩ་བ།། གཙང་ཆུ་གཡས་བསྐོར་རྐྱབ་ས།། བཀྲིས་པའི་གླུ་ཅིག་ཕུལ།། ཆུ་ལ་རེག་པའི་སེམས་ཅན།། བདེ་ཆེན་ཐར་པའི་ལམ་དུ།། བྲག་ཕུག་ནང་གི་རིག་འཛིན།། ཨྱོན་པདྨ་བཞུགས་ཡོད།། བཀྲིས་པའི་གླུ་ཅིག་ཕུལ།། གཡས་སུ་རྒྱ་ཡི་གྲུབ་ཆུ།། གཡོན་དུ་བོད་ཀྱི་རིག་འཛིན།། སྦུག་ལ་ཨྱོན་པདྨས།། ཆོས་ཀྱི་འཁོར་ལོ་བསྐོར་སོང་།། །།

## བཀྲིས་དཔལ་དང་ལྡན་པའི་འབྲུག་གཡུས་ནང་།།
༉ བཀྲིས་དཔལ་དང་ལྡན་པའི་འབྲུག་གཡུས་ནང་།། འབྲུག་གཡུས་འདི་ནང་དགའ་མི་དགའ།། ལྷ་གཡུས་བཟུམ་སྦེ་ལུས་སེམས་སྐྱིད་མི་སྐྱིད།། གཞུང་དང་མི་སེར་དགའ་སྤྲོ་སྒྱུར་དོ་ས།། མེ་ཏོག་པདྨ་ཤར་བའི་ལྡུམ་ར་ནང་།། ས་ཕྱོགས་འདི་ཡང་དགའ་མི་དགའ།། བུང་བ་བཟུམ་སྦེ་འབྲུག་གི་མི་སེར་ཚུ།། འཁོར་ས་འཁྱམས་ས་འབྲུག་གཡུས་འདི་ནང་ལུ།། འདོད་དགུའི་ལོངས་སྤྱོད་འཛོམས་པའི་འབྲུག་གཡུས་ནང་།། འབྲུག་གཡུས་འདི་ནང་སྤྲོ་མི་སྤྲོ།། ཀླུ་གཡུས་བཟུམ་སྦེ་ལོངས་སྤྱོད་ཆེ་མི་ཆེ།། དཔལ་འབྱོར་གོང་འཕེལ་འགྱོ་བའི་ཉམས་ཤར་དོ།། །།

## སྐལ་བ་བཟང་པོ་གཅིག་དང་བཟང་པོ་གཉིས།
༉ སྐལ་བ་བཟང་པོ་གཅིག་དང་བཟང་པོ་གཉིས།། སྐལ་བ་བཟང་པོ་འཕྲལ་ཡུན་བདེ་བའི་ལམ།། ཕྱི་ནང་ཡོན་ཏན་འཛོམས་པ་སེམས་རེ་དགའ།། སེམས་ལ་དགའ་བའི་གླུ་གར་ལྷ་ལུ་ཕུལ།། སེམས་ལ་དགའ་བ་གཅིག་དང་སྐྱིད་པོ་གཉིས།། སེམས་ལ་དགའ་བ་དྲིན་ཅན་སློབ་དཔོན་ཚོགས།། ཕ་མ་གཉིས་ལས་ལྷག་པའི་སེམས་རེ་དགའ།། སེམས་ལ་དགའ་བའི་གླུ་གར་ལྷ་ལུ་ཕུལ།། ཉམས་ལ་དགའ་བ་གཅིག་དང་སྐྱིད་པོ་གཉིས།། ཉམས་ལ་དགའ་བ་རྩ་གསུམ་ལྷ་ཡི་མཐུས།། འགལ་རྐྱེན་བར་ཆད་མེད་པར་ཉམས་རེ་དགའ།། ཉམས་ལ་དགའ་བའི་གླུ་གར་ལྷ་ལུ་ཕུལ།། གཙུག་གི་རྒྱན་དུ་མི་བསྟེན་རྒྱན་དུ་བསྟེན།། གཙུག་གི་རྒྱན་མཆོག་མངའ་བདག་རིན་པོ་ཆེ།། སྐུ་ཚེ་ཞབས་པད་བརྟན་པ་སེམས་རེ་དགའ།། སེམས་ལ་དགའ་བའི་གླུ་གར་ལྷ་ལུ་ཕུལ།། །།

## སྐལ་བཟང་གསེར་ཁྲིའི་སྟེང་ལ།
༉ སྐལ་བཟང་གསེར་ཁྲིའི་སྟེང་ལ།། དྲིན་ཅན་རྩ་བའི་བླ་མ།། སྐལ་བ་བཟང་སོ་ལ།། ངེད་ནོར་བུ་རེ་རེ་ཅིག་འཁྲུངས་སོང།། ནོར་བུ་བཟང་སོ་ལ།། ངེད་ནོར་བུ་ཨོ་ལོའི་གླུ་ལ་གསོན།། ཡར་ཡར་རི་གསུམ་འཛོམས་ས།། ཤིང་ཆེན་འཛོམས་པ་རུག་རུག། སྐལ་བ་བཟང་སོ་ལ།། ངེད་ནོར་བུ་རེ་རེ་ཅིག་འཁྲུངས་སོང།། ནོར་བུ་བཟང་སོ་ལ།། ངེད་ནོར་བུ་ཨོ་ལོའི་གླུ་ལ་གསོན།། ཤིང་ཆེན་ཆེ་བའི་མཚན་ལ།། ཙན་དན་སྡོང་པོ་ཟེརཝ་མས།། སྐལ་བ་བཟང་སོ་ལ།། ངེད་ནོར་བུ་རེ་རེ་ཅིག་འཁྲུངས་སོང།། ནོར་བུ་བཟང་སོ་ལ།། ངེད་ནོར་བུ་ཨོ་ལོའི་གླུ་ལ་གསོན་དང་།། ཤིང་ཆེན་བར་མའི་མཚན་ལ།། ལྷ་ཤིང་ཤུགས་པོ་ཟེརཝ་མས།། སྐལ་བ་བཟང་སོ་ལ།། ངེད་ནོར་བུ་རེ་རེ་ཅིག་འཁྲུངས་སོང།། ནོར་བུ་བཟང་སོ་ལ།། ངེད་ནོར་བུ་ཨོ་ལོའི་གླུ་ལ་གསོན་དང་།། ཤིང་ཆེན་ཆུང་བའི་མཚན་ལ།། བ་ལུ་སུ་ལུ་ཟེརཝ་མས།། སྐལ་བ་བཟང་སོ་ལ།། ངེད་ནོར་བུ་རེ་རེ་ཅིག་འཁྲུངས་སོང།། ནོར་བུ་བཟང་སོ་ལ། ངེད་ནོར་བུ་ཨོ་ལོའི་གླུ་ལ་གསོན་དང་།། ཤིང་གསུམ་འཛོམས་པའི་ཕུ་ལ།། བསངས་ཤིང་བཅག་ཤོག་གསུང་དོ།། སྐལ་བ་བཟང་སོ་ལ།། ངེད་ནོར་བུ་རེ་རེ་ཅིག་འཁྲུངས་སོང།། ནོར་བུ་བཟང་སོ་ལ།། ངེད་ནོར་བུ་ཨོ་ལོའི་གླུ་ལ་གསོན་དང་།། ལྷ་ལ་བསངས་མཆོད་ཕུལ་ནས།། སྐྱབས་རྟེན་ལྷ་ལ་ཞུ་ཆོག། སྐལ་བ་བཟང་སོ་ལ།། ངེད་ནོར་བུ་རེ་རེ་ཅིག་འཁྲུངས་སོང།། ནོར་བུ་བཟང་སོ་ལ།། ངེད་ནོར་བུ་ཨོ་ལོའི་གླུ་ལ་གསོན་དང་།། །།

## སྐྱབས་གནས་ཀྱི་རྩ་བའི་བླ་མ།
༉ སྐྱབས་གནས་ཀྱི་རྩ་བའི་བླ་མ། རྒྱལ་ཀུན་ཐུགས་རྗེའི་ཆུ་གཏེར་ལས་བལྟམས་པའི།། གསང་གསུམ་མཛད་འཕྲིན་སྟོན་ཟླའི་འོད་སྟོང་གིས།། ཐུབ་བསྟན་ཀུ་མུད་འཛུལ་བརྒྱ་འགྲོལ་མཛད་པ།། ངག་དབང་འཇིགས་མེད་ཆོས་གྲགས་ཞབས་བརྟན་གསོལ།། སྐྱབས་གནས་ཀྱི་རྩ་བའི་བླ་མ།། སྐྱབས་རྗེ་མཁན་ཆེན་ཆོས་གྲགས།། ཉིན་མཚན་ཆོས་ཀྱི་ཆར་འབབ།།སྐྱེ་འགྲོ་ཡོངས་ཀྱི་དགའ་སྟོན།། སྐྱབས་ཡུལ་གྱི་རྩ་བའི་བླ་མ།། ཡང་ཡང་གསོལ་བ་བཏབ་གེ།། སྐྱབས་མེད་འཁོར་བའི་སེམས་ཅན།། བརྩེ་བའི་ཕ་མཆོག་མཛོད་གནང་།། བཟོད་མེད་ཀྱི་འཁོར་བའི་མཚོ་ལས།། བདེ་བའི་ས་ལུ་འདྲེན་གནང་།། འཁོར་བར་འཁྲམས་པའི་སེམས་ཅན།། བརྩེ་བའི་ལམ་སྟོན་མཛད་གནང་།། སྐྱབས་རྟེན་གྱི་གཙོ་བོ་མཁན་ཆེན།། རེ་ས་ཁྱོད་ལས་མེད་ན།། མི་ལུས་དོན་ལྡན་ཐོབ་པར།། བརྩེ་བའི་ཐུགས་ཀྱིས་དགོངས་གནང་།། སྐུ་འགྱུར་མེད་རྡོ་རྗེའི་ངོ་བོར།། དུས་ལ་བསྐལ་བརྒྱའི་བར་དུ།། རྒྱལ་གཞུང་ཟློས་གར་ཕོ་མོས།། ཞབས་བརྟན་བཀྲིས་སྨོན་ལམ།། །།

## སྐྱིད་པའི་བདེ་ཆེན་ཆོས་གླིང་།
༉ སྐྱིད་པའི་བདེ་ཆེན་ཆོས་གླིང་།། པདྨའི་དཔལ་ཐང་ལ།། གསེར་གྱི་གཞོང་པ་འདྲ་དོ།། རིགས་བཟང་བུ་མོ་རུ་རུ།། གསེར་གྱི་གཞོང་པའི་ནང་དུ།། པདྨའི་དཔལ་ཐང་ལ།། རྒྱལ་པོའི་ཕོ་བྲང་བཞེངས་ཡོད།། རིགས་བཟང་བུ་མོ་རུ་རུ།། རྩེ་མོག་སེར་ཏོག་སྤུབས་པ།། པདྨའི་དཔལ་ཐང་ལ།། ནམ་མཁའི་དབྱིངས་ལས་མཐོ་བྱུང་།། རིགས་བཟང་བུ་མོ་རུ་རུ།། ཉིམ་དང་ཟླ་བས་མ་གཏོགས།། པདྨའི་དཔལ་ཐང་ལ།། གཞན་གྱིས་མཇལ་ས་མིན་འདུག། རིགས་བཟང་བུ་མོ་རུ་རུ།། སྐེད་པ་རིན་ཆེན་སྣ་ལྔ་།། པདྨའི་དཔལ་ཐང་ལ།། མངའ་བདག་གོང་མ་བཞུགས་ཡོད།། རིགས་བཟང་བུ་མོ་རུ་རུ།། རྩ་བ་ལྕགས་རིས་བསྐོར་བ།། པདྨའི་དཔལ་ཐང་ལ།། གཡུ་ཡི་རྡོ་གཅལ་བསྒྲིགས་ཡོད།། རིགས་བཟང་བུ་མོ་རུ་རུ།། གཡུ་ཡི་རྡོ་གཅལ་སྟེང་ལ།། པདྨའི་དཔལ་ཐང་ལ།། རྨ་བྱའི་སྒྲོ་རིས་ཤིག་ཤིག། རིགས་བཟང་བུ་མོ་རུ་རུ།། །།

## སྐྱིད་པའི་འབྲུག་གཡུས་ཙན་དན་བཀོད་པའི་གནས།
༉ སྐྱིད་པའི་འབྲུག་གཡུས་ཙན་དན་བཀོད་པའི་གནས།། ཤར་ནས་ཙཱ་རི་གནས་ཀྱིས་ཞིང་ཁམས་འགྲན།། ལྷོ་ནས་བྱང་ཐང་པདྨས་མཛེས་པར་བརྒྱན།། ནུབ་ནས་སྦས་ཡུལ་ཕུག་གིས་བདེ་བར་བཀོད།། བྱང་ནས་གངས་ཆེན་རི་རབ་རྭ་བས་བསྐོར།། དབུས་ན་སྐྱེད་ཚལ་བཟང་པོའི་གནས་མཆོག་ཏུ།། བདེ་སྐྱིད་ཕུན་ཚོགས་ཞིང་ཁམས་ལྟ་བུའི་གནས།། རང་དབང་རང་བཙན་གཙང་མའི་ལྡུམ་ར་འདྲ།། སྒྲ་སྙན་ཚིག་གིས་བརྒྱན་པའི་ཞབས་བྲོ་འདི།། བཀྲིས་དགའ་སྟོན་འགྱེད་པའི་དུས་སུ་ཕུལ།། འདིར་ཚོགས་ལྷ་མི་ཡོངས་ཀྱི་སྙན་སྒྲོན་དུ།། བདེ་ལེགས་བཟང་པོའི་དར་དང་བཅས་ཏེ་ཕུལ།། །།

## ཁམས་གསུམ་འཁོར་བའི་དེད་དཔོན།
༉ ཁམས་གསུམ་འཁོར་བའི་དེད་དཔོན།། རྒྱལ་བ་ཤཱཀྱ་མུ་ནི།། ཚད་མེད་བཞི་ཡི་ལམ་ལས།། དགའ་སྐྱིད་དཔལ་འཛོམས་རྒྱས་ཤོག། མཐོ་བ་སྲིད་པའི་རྩེ་ནས།། དམའ་བ་དམྱལ་ཁམས་ཡན་ཆད།། སེམས་ཅན་ལས་ངན་མྱོང་རྣམས།། དགའ་སྐྱིད་དཔལ་འཛོམས་རྒྱས་ཤོག། རྔ་ཡབ་དཔལ་རིའི་ཞིང་གི། བླ་མ་པད་མ་འབྱུང་གནས།། གང་འདུལ་སྣ་ཚོགས་སྤྲུལ་པས།། དགའ་སྐྱིད་དཔལ་འཛོམས་རྒྱས་ཤོག། མ་དག་རིགས་དྲུག་སེམས་ཅན།། ཞིང་མཆོག་རྔ་ཡབ་དཔལ་རིར།། གཞན་གྱི་བདེ་བར་བཀོད་ནས།། དགའ་སྐྱིད་དཔལ་འཛོམས་རྒྱས་ཤོག། པཎ་ཆེན་ནཱ་རོ་གཉིས་པ།། མཐུ་ཆེན་ངག་དབང་རྣམ་རྒྱལ།། ཟུང་འཇུག་ཕྱག་རྫོགས་ལམ་ལས།། དགའ་སྐྱིད་དཔལ་འཛོམས་རྒྱས་ཤོག། གཞན་ཕན་འཕྲིན་ལས་བཞི་ཡིས།། མ་ལུས་དབང་དུ་འདུས་ནས།། ཆོས་ལྡན་སྨན་ལྗོངས་རྒྱལ་ཁབ།། དགའ་སྐྱིད་དཔལ་འཛོམས་རྒྱས་ཤོག། གུ་རུའི་ལུང་བསྟན་སྐྱེས་མཆོག། ཆོས་རྒྱལ་འཇིགས་མེད་སེང་གེ། རླབས་ཆེན་མཛད་པའི་སྒོ་ནས།། དགའ་སྐྱིད་དཔལ་འཛོམས་རྒྱས་ཤོག། ཕན་དང་བདེ་བའི་འབྱུང་གནས་།། ཟས་གཙང་རྒྱལ་བའི་བསྟན་པ།། འཛམ་གླིང་ཡོངས་ལ་ཁྱབ་ནས།། དགའ་སྐྱིད་དཔལ་འཛོམས་རྒྱས་ཤོག། །།

## ཁྱེད་རྣམས་པ་དགུང་སངས་མཐོན་པོ།
༉ ཁྱེད་རྣམས་པ་དགུང་སངས་མཐོན་པོ།། ངེད་རྣམས་པ་ཁྲི་གདུགས་ཉི་མ།། དགུང་དང་ཁྲི་གདུགས་གཉིས་པོ།། མཇལ་བསམ་པ་ཡིད་ལ་མ་བྱུང་།། འཛོམས་བསམ་པ་ཡིད་ལ་མ་བྱུང་།། དེ་རིང་འདི་ལ་ལན་གཅིག་འཛོམས་པ།། ཚེ་སྔོན་གྱི་ལས་འཕྲོ་ཡིན་པས།། ཁྱེད་རྣམས་པ་གངས་སྟོད་མཐོན་པོ།། ངེད་རྣམས་པ་དར་སེར་དཀར་མོ།། གངས་དང་དར་སེང་གཉིས་པོ།། མཇལ་བསམ་པ་ཡིད་ལ་མ་བྱུང་།། འཛོམས་བསམ་པ་ཡིད་ལ་མ་བྱུང་།། དེ་རིང་འདི་ལ་ལན་གཅིག་འཛོམས་པ།། ཚེ་སྔོན་གྱི་ལས་འཕྲོ་ཡིན་པས།། ཁྱེད་རྣམས་པ་སྤང་གཤོང་བདེ་མོ།། ངེད་རྣམས་པ་ཤཝ་རྒོད་རྭ་བཅུ།། སྤང་དང་ཤཝ་རྒོད་གཉིས་པོ།། མཇལ་བསམ་པ་ཡིད་ལ་མ་བྱུང་།། འཛོམས་བསམ་པ་ཡིད་ལ་མ་བྱུང་།། དེ་རིང་འདི་ལ་ལན་གཅིག་འཛོམས་པ།། ཚེ་སྔོན་གྱི་ལས་འཕྲོ་ཡིན་པས།། ཁྱེད་རྣམས་པ་ནགས་སྟོད་མཐོན་པོ།། ངེད་རྣམས་པ་སྟག་མོ་རིས་མཛེས།། ནགས་དང་སྟག་མོ་གཉིས་པོ།། མཇལ་བསམ་པ་ཡིད་ལ་མ་བྱུང་།། འཛོམས་བསམ་པ་ཡིད་ལ་མ་བྱུང་།། དེ་རིང་འདི་ལ་ལན་གཅིག་འཛོམས་པ།། ཚེ་སྔོན་གྱི་ལས་འཕྲོ་ཡིན་པས།། ཁྱེད་རྣམས་པ་མཚོ་སྟོད་མཐོན་པོ།། ངེད་རྣམས་པ་གསེར་མིག་ཉ་མོ།། མཚོ་དང་གསེར་མིག་གཉིས་པོ།། མཇལ་བསམ་པ་ཡིད་ལ་མ་བྱུང་།། འཛོམས་བསམ་པ་ཡིད་ལ་མ་བྱུང་།། དེ་རིང་འདི་ལ་ལན་གཅིག་འཛོམས་པ།། ཚེ་སྔོན་གྱི་ལས་འཕྲོ་ཡིན་པས།། ཁྱེད་རྣམས་པ་དགོན་བཟང་ཁྲ་མོ།། ངེད་རྣམས་པ་མཚན་ལྡན་བླ་མ།། དགོན་དང་མཚན་མཚན་དང་གཉིས་པོ།། མཇལ་བསམ་པ་ཡིད་ལ་མ་བྱུང་།། འཛོམས་བསམ་པ་ཡིད་ལ་མ་བྱུང་།། དེ་རིང་འདི་ལ་ལན་གཅིག་འཛོམས་པ།། ཚེ་སྔོན་གྱི་ལས་འཕྲོ་ཡིན་པས།། ཁྱེད་རྣམས་པ་རྫོང་ཆེན་ཁྲ་མོ།། ངེད་རྣམས་པ་དབང་ཆེན་དཔོན་པོ།། རྫོང་དང་དབང་ཆེན་གཉིས་པོ།། མཇལ་བསམ་པ་ཡིད་ལ་མ་བྱུང་།། འཛོམས་བསམ་པ་ཡིད་ལ་མ་བྱུང་།། དེ་རིང་འདི་ལ་ལན་གཅིག་འཛོམས་པ།། ཚེ་སྔོན་གྱི་ལས་འཕྲོ་ཡིན་པས།། ཁྱེད་རྣམས་པ་ཡུལ་བཟང་ཁྲ་མོ།། ངེད་རྣམས་པ་ཡབ་ཡུམ་གཉིས་པོ།། ཡུལ་དང་ཡབ་ཡུམ་གཉིས་པོ།། མཇལ་བསམ་པ་ཡིད་ལ་མ་བྱུང་།། འཛོམས་བསམ་པ་ཡིད་ལ་མ་བྱུང་།། དེ་རིང་འདི་ལ་ལན་གཅིག་འཛོམས་པ།། ཚེ་སྔོན་གྱི་ལས་འཕྲོ་ཡིན་པས།། །།

## ཁྱོད་སྣང་ས་དལ་འབྱོར་མི་ལུས་འདི།
༉ ཁྱོད་སྣང་ས་དལ་འབྱོར་མི་ལུས་འདི།། ཨ་རོགས་ཚོ།། ཤར་སྤང་རིའི་ལོགས་ཀྱི་འཇའ་ཚོན་འདྲ།། ཨ་རོགས།། འཇའ་ཁ་དོག་མཚར་ཀྱང་སྙིང་པོ་མེད།། ད་སྙིང་པོ་ལྷ་ཆོས་བྱེད་རེ་རན།། ཨ་རོགས།། ཁྱོད་སྣང་ས་དལ་འབྱོར་མི་ལུས་འདི།། ལྷོ་ནགས་མོའི་ལྗོངས་ཀྱི་ཁུ་བྱུག་འདྲ།། ཨ་རོགས་ཚོ།། གསུང་སྙན་འགྱུར་འཛོམས་ཀྱང་སྙིང་པོ་མེད།། ཨ་རོགས་ཚོ།། ད་སྙིང་པོའི་ལྷ་ཆོས་བྱེད་རེ་རན།། ཨ་རོགས།། ཁྱོད་སྣང་ས་དལ་འབྱོར་མི་ལུས་འདི།། ནུབ་རྒྱ་མཚོ་ནང་གི་ཀླུ་མོ་འདྲ།། ཨ་རོགས་ཚོ།། ནོར་ལོངས་སྤྱོད་འཛོམས་ཀྱང་སྙིང་པོ་མེད།། ཨ་རོགས་ཚོ།། ད་སྙིང་པོའི་ལྷ་ཆོས་བྱེད་རེ་རན།། ཁྱོད་སྣང་ས་དལ་འབྱོར་མི་ལུས་འདི།། བྱང་གཡུ་འབྲུག་སྔོན་མོའི་སྐད་དང་འདྲ།། ཨ་རོགས་ཚོ།། གཏམ་སྙན་གྲགས་ཆེ་ཡང་སྙིང་པོ་མེད།། ཨ་རོགས་ཚོ།། ད་སྙིང་པོ་ལྷ་ཆོས་བྱེད་རེ་རན།། ཁྱོད་སྣང་ས་དལ་འབྱོར་མི་ལུས་འདི།། དབུས་ལྷ་ཁང་ལོགས་ཀྱི་རིས་མོ་འདྲ།། ཨ་རོགས་ཚོ།། གཟུགས་མཚར་སྡུག་འཛོམས་ཀྱང་སྙིང་པོ་མེད།། ད་སྙིང་པོ་ལྷ་ཆོས་བྱེད་རེ་རན།། །།

## ཁྲི་མཉམ་པ་མེད་པ་པདྨའི་ཁྲི།
༉ ཁྲི་མཉམ་པ་མེད་པ་པདྨའི་ཁྲི།། པདྨའི་ཁྲི་ཡི་སྟེང་ལ།། བླ་མ་ཨོ་རྒྱན་པདྨ་བཞུགས་སུ་གསོལ།། བདག་་ལ་ཨོམ་སངས་མ་ཎི་པདྨེ་ཧཱུ།། ཡངས་སུ་དམ་པའི་ཆོས་ལ་སྐྱབས་སུ་གསོལ།། ཁྲི་མཉམ་པ་མེད་པ་དངུལ་གྱི་ཁྲི།། དངུལ་གྱི་ཁྲི་ཡི་སྟེང་ལ།། བླ་མ་ཨོ་རྒྱན་གུ་རུ་བཞུགས་སུ་གསོལ།། བདག་ལ་ཨོམ་སངས་མ་ཎེ་པདྨེ་ཧཱུ།། དབྱངས་སུ་དམ་པའི་ཆོས་ལ་སྐྱབས་སུ་གསོལ།། ཁྲི་མཉམ་པ་མེད་པ་དུང་གི་ཁྲི།།དུང་གི་ཁྲི་ཡི་སྟེང་ལ།། བླ་མ་ཨོ་རྒྱན་གུ་རུ་བཞུགས་སུ་གསོལ།། བདག་ལ་ཨོམ་སངས་མ་ཎི་པདྨེ་ཧཱུ།། ཡངས་སུ་དམ་པའི་ཆོས་ལ་སྐྱབས་སུ་གསོལ།།

## ཁྲི་གདུགས་ཉི་མ་ཁྱོད་ནི།
༉ ཁྲི་གདུགས་ཉི་མ་ཁྱོད་ནི་སྒྲ་གཅན་གྱིས་ཟིན་ལ།། དགུང་སྟོད་མཐོན་པོ་ང་ནི་ཆུ་འཛིན་གྱིས་སྒྲིབ་འགྲོ།། ད་ལྟ་སྒྲིབ་མེད་ས་ལེར་འགྲོགས་པ་ཡི་དུས་འདིར།། གླིང་བཞིའི་འགྲོ་ལ་འོད་ཀྱི་དགའ་སྟོན་ཞིག་འགྱེད་ཨང་།། ཚོང་འདུས་མགྲོན་པོ་ཁྱོད་ནི་རང་གནས་སུ་ཕེབས་ལ།། ཁྲོམ་ཆེན་ཁྲ་མོ་ང་ནི་སྟོང་པ་རུ་ལུས་འགྲོ།། ཚེ་སྔོན་ལས་ཀྱིས་འབྲེལ་བས་ཡུད་ཙམ་ཞིག་འཛོམས་དུས།། ཕན་ཚུན་གཡོ་སྒྱུ་སྤངས་པའི་དག་སྣང་ཞིག་གྱིས་ཨང་།། མཚན་ལྡན་བླ་མ་ཁྱོད་ནི་འོག་མིན་དུ་གཤེགས་ལ།། དགོན་ས་ཁྲ་མོ་ང་ནི་གྱང་ཧྲུལ་དུ་ཞིག་འགྲོ།། སྣོད་བཅུད་འབྲལ་མེད་ཕུན་སུམ་ཚོགས་པ་ཡི་དུས་འདིར།། འབྲེལ་ཚད་དོན་ལྡན་ཆོས་ཀྱི་འཁོར་ལོ་ཞིག་བསྐོར་ཨང་།། རྣམ་ཤེས་ཁྱོད་ནི་གཅིག་པུར་བར་དོ་རུ་འཁྱམས་ལ།། ཤ་ཁྲག་ཕུང་པོ་ང་ནི་ཐལ་བ་རུ་དེངས་འགྲོ།། ད་ལྟ་ལུ་སེམས་འབྲལ་མེད་རང་དབང་གི་དུས་འདིར།། ཕྱི་མར་ཕན་པ་དམ་པའི་ལྷ་ཆོས་ཤིག་གྱིས་ཨང་།། །།

## ཁྲུང་ཁྲུང་དཀར་མོའི་གླུ་གཞས། ༡ པ།
༉ ཁྲུང་ཁྲུང་དཀར་མོའི་གླུ་གཞས།། སྨན་ལྗོངས་འབྲུག་གི་གླུ་གཞས།། ཁྲུང་ཁྲུང་ལེགས་མོ་དགའ་བ་ལ།། འབྲུག་པ་ང་ཚོ་སྐྱིད་པ་ལ།། གཅིག་ལ་གཉིས་ལ་གསུམ་ལ་ཟེར་ན།། ཁྲུང་ཁྲུང་སྨན་ལྗོངས་གཞུང་ལ་ལོག་འགྲོ།། དབུ་ཞྭ་ཡག་མོ་པད་ཞྭ་འདི།། སྨན་ལྗོངས་འབྲུག་གི་དབུ་ཞྭ།། ཁྲུང་ཁྲུང་ལེགས་མོ་དགའ་བ་ལ།། འབྲུག་པ་ང་ཚོ་སྐྱིད་པ་ལ།། གཅིག་ལ་གཉིས་ལ་གསུམ་ལ་ཟེར་ན།། ཁྲུང་ཁྲུང་སྨན་ལྗོངས་གཞུང་ལ་ལོག་འགྲོ།། རྣ་གཡུ་ཡག་མོ་སིན་ཅུང་འདི།། སྨན་ལྗོངས་འབྲུག་གི་རྣ་གཡུ།། ཁྲུང་ཁྲུང་ལེགས་མོ་དགའ་བ་ལ།། འབྲུག་པ་ང་ཚོ་སྐྱིད་པ་ལ།། གཅིག་ལ་གཉིས་ལ་གསུམ་ལ་ཟེར་ན།། ཁྲུང་ཁྲུང་སྨན་ལྗོངས་གཞུང་ལ་ལོག་འགྲོ།། རྒྱན་ཆ་ཡག་མོ་སྐེ་ཆ་འདི།། སྨན་ལྗོངས་འབྲུག་གི་རྒྱན་ཆ།། ཁྲུང་ཁྲུང་ལེགས་མོ་དགའ་བ་ལ།། འབྲུག་པ་ང་ཚོ་སྐྱིད་པ་ལ།། གཅིག་ལ་གཉིས་ལ་གསུམ་ལ་ཟེར་ན།། ཁྲུང་ཁྲུང་སྨན་ལྗོངས་གཞུང་ལ་ལོག་འགྲོ།། །།

## ཁྲུང་ཁྲུང་དཀར་མོའི་གླུ་གཞས། ༢ པ།
༉ ཁྲུང་ཁྲུང་དཀར་མོའི་གླུ་གཞས།། བཞུགས་ཁྲི་གོང་ལ་ཕུལ་ཡོད། བཞུགས་ཁྲི་གོང་གི་མཚན་ལྡན།། ཁྲུང་ཁྲུང་གླུ་ལ་གསོན།། ཁྲུང་ཁྲུང་ཡོང་ཡོང་གང་ནས་ཡོང་།། གངས་ཆེན་དང་བོད་ནས་ཡོང་།། ཁྲུང་ཁྲུང་འགྲོ་འགྲོ་གང་ན་འགྲོ།། རྒྱ་ནག་དང་ཡུལ་ལུ་འགྲོ།། རྒྱ་ནག་དང་པདྨའི་མཚོ་ཁ་ལུ།། ཁྲུང་ཁྲུང་་དགའ་ཉམས་ཡོད།། ཁྲུང་ཁྲུང་སྐྱིད་ཉམས་ཡོད།། རྒྱ་ཚད་པའི་ངམ་འཕང་ལང་ཚེ།། ཁྲུང་ཁྲུང་དགའ་ཉམས་མེད།། ཁྲུང་ཁྲུང་་སྐྱིད་ཉམས་མེད།། གཤོག་སྒྲོ་གཡས་པ་ལྡིང་ཤོག། ཆོས་འཁོར་ལྷ་ས་བསྐོར།། གཤོག་སྒྲོ་གཡོན་པ་ལྡིང་ཤོག། བུམ་ཐང་དང་སྡེ་བཞི་བསྐོར།། གཡས་གཡོན་མེད་པ་ལྡིང་ཤོག། འཛམ་གླིང་ས་ཐག་བསྐོར།། །།

## ཁྲུང་ཁྲུང་ང་ནི་ལུས་སེམས་དགའ་མི་དགའ།
༉ ཁྲུང་ཁྲུང་ང་ནི་ལུས་སེམས་དགའ་མི་དགའ།། ཁྲུང་ཁྲུང་ང་ནི་ལུས་སེམས་སྐྱིད་མི་སྐྱིད།། ང་འཁྱམས་ས་གནས་བཟང་འབུམ་སྡེ་གླིང་།། གཡང་རྩེ་མཆོད་རྟེན་བསྐོར་ར་མཇལ་བ་ཨིན།། ཡ་མཚན་ཅན་གྱི།། གནས་ཆེན་རིགས་གསུམ་དགོན་པ་མཇལ་བ་ཨིན།། ཁྲུང་ཁྲུང་ང་ནི་ལུས་སེམས་དགའ་མི་དགའ།། ཁྲུང་ཁྲུང་ང་ནི་ལུས་སེམས་སྐྱིད་མི་སྐྱིད།། ང་འཁྱམས་ས་གནས་བཟང་ཕོག་སྦྱིས་ཁ།། སྒང་སྟེང་གསང་སྔགས་ཆོས་གླིང་མཇལ་བ་ཨིན།། ཡ་མཚན་ཅན་གྱི།། པད་གླིང་ཡབ་སྲས་གདན་ས་མཇལ་བ་ཨིན།། ཁྲུང་ཁྲུང་ང་ནི་ལུས་སེམས་དགའ་མི་དགའ།། ཁྲུང་ཁྲུང་ང་ནི་ལུས་སེམས་སྐྱིད་མི་སྐྱིད།། ང་འཁྱམས་ས་གནས་བཟང་མཁོ་ཐང་ཁ།། ཀུན་མཁྱེན་ཀློང་ཆེན་གདན་ས་མཇལ་བ་ཨིན།། བྱིན་རླབས་ཅན་གྱི།། གསང་སྔགས་ཟབ་མོའི་སྒྲུབ་གནས་མཇལ་བ་ཨིན།། ཁྲུང་ཁྲུང་ང་ནི་ལུས་སེམས་དགའ་མི་དགའ།། ཁྲུང་ཁྲུང་ང་ནི་ལུས་སེམས་སྐྱིད་མི་སྐྱིད།། ང་འཁྱམས་ས་བུམ་ཐང་སྡེ་བཞི་ལུ།། ཨྱོན་པདྨའི་སྒྲུབ་གནས་མཇལ་བ་ཨིན།། བྱིན་རླབས་ཅན་གྱི།། གནས་ཆེན་ཟངས་མདོག་དཔལ་རི་མཇལ་བ་ཨིན།། ཁྲུང་ཁྲུང་ང་ནི་ལུས་སེམས་དགའ་མི་དགའ།། ཁྲུང་ཁྲུང་ང་ནི་ལུས་སེམས་སྐྱིད་མི་སྐྱིད།། ང་འཁྱམས་ས་གནས་བཟང་འབྲུག་ཡུལ་ནང་།། འབྲུག་ཡུལ་ཆོས་ལྡན་རྒྱལ་ཁབ་མཇལ་བ་ཨིན།། བཀའ་དྲིན་ཅན་གྱི།། མི་དབང་བརྒྱུད་འཛིན་ཡབ་སྲས་མཇལ་བ་ཨིན།། །།

## མཁར་ཆུ་གསེར་གྱི་ལྷ་ཁང་།
༉ མཁར་ཆུ་གསེར་གྱི་ལྷ་ཁང་།། སྨྱོན་ག་གཡུ་ཡི་མན་དྲལ།། ན་གཞོན་སྤྲོ་སྟོན་འབད་ས།། སྐྱིད་པའི་མཁོ་མཐིང་ལྷ་ཁང་།། ལྕང་མ་ལྕང་ཤིང་ལེགས་པས།། བྱིའུ་ཅུང་གནས་ས་བདེ་བས།། ལྕང་མ་ཡོམ་ཡོམ་མ་གནང་།། བྱིའུ་ཅུང་ཀླད་ཁྲག་འདྲེས་དོ།། ལྕང་མའི་ཐུགས་ལ་མེད་ན།། བྱིའུ་ཅུང་སྡོད་ས་སྤོ་ཆོག། བྱིའུ་ཅུང་སྐལ་བཟང་སྒྲོལ་མ།། ཐུགས་སེམས་སྐྱོ་རོགས་མ་གནང་།། ལྕང་མོ་རྩེ་ཡི་བྱིའུ་ཅུང་།། མཇལ་བའི་དུས་ཅིག་ཤར་ཡོང་།། །།

## འཁྲུངས་ལ་ཡ་ཡ།
༉ འཁྲུངས་ལ་ཡཡ།། དགོནམ་རྟ་ལོག་དཔལ་གྱི་དགོན་པ།། ཕྱི་སྒོ་ར་སྒོ་ནི་དངུལ་གྱི་སྒོ།། འཁྲུངས་ལ་ཡཡ།། ནང་གཟིམ་ཅུང་སྒོ་ནི་གསེར་གྱི་སྒོ།། འཁྲུངས་ལ་ཡཡ།། སྒོ་གསེར་སྒོ་ཕྱེ་བའི་ནང་ཤེད་ན།། འཁྲུངས་ལ་ཡཡ། རྒྱབ་ལ་གསེར་ཁྲི་དངུལ་ཁྲི་སྟེང་།། འཁྲུངས་ལ་ཡཡ།། བཞུགས་གདན་སྟག་ལྤགས་གཟིགས་ལྤགས་རྒྱབ།། འཁྲུངས་ལ་ཡཡ།། བླམ་ཞབས་དྲུང་ངག་དབང་རྣམ་རྒྱལ་བཞུགས།། འཁྲུངས་ལ་ཡཡ།། ཞལ་མེ་ཏོག་པདྨར་སྒོར་ཏེ་བཞུགས།། འཁྲུངས་ལ་ཡཡ།། བོད་དམག་ཕྱག་གིས་མནན་ཏེ་བཞུགས།། འཁྲུངས་ལ་ཡཡ།། རྒྱ་དམག་ཞབས་ཀྱིས་མནན་ཏེ་བཞུགས།། འཁྲུངས་ལ་ཡཡ།། ལྷོ་མོན་བདེ་བར་བཀོད་དེ་བཞུགས།། །།

## གངས་ལས་འབབ་པའི་ཆུ་མོ།
༉ གངས་ལས་འབབ་པའི་ཆུ་མོ།། ཐང་ཆེན་བདེ་མོར་འཁྱིལ་ན།། གསེར་མིག་ཉ་མོ་འཁོར་ལ།། ཐེ་ཚོམ་དགོས་པ་མིན་འདུག། ནགས་ཀྱི་ཙན་དན་ལྗོན་པ།། ཡལ་ག་ལོ་འདབ་རྒྱས་ན།། གསུང་སྙན་ཁུ་བྱུག་སྔོན་མོ།། མ་བོས་མགྲོན་དུ་ལོས་ཡོང་།། འདམ་སྐྱེས་མེ་ཏོག་པདྨ།། ཞིམ་མངར་རྩི་བཅུད་ལྡན་ན།། རྐང་དྲུག་བུང་བ་གཞོན་ནུ།། མ་བོས་ངང་གིས་འདུ་ཡོང།། ཁྱིམ་བདག་ནོར་འདོད་ཅན་མ།། སྔོན་བསགས་སྦྱིན་འབྲས་ཡོད་ན།། ཚེ་འདིར་ལོངས་སྤྱོད་སྒྲུབ་ལ།། དཀའ་བ་སྤྱད་དགོས་མིན་འདུག། ཆོས་སྒོར་ཞུགས་པའི་གང་ཟག། བྱས་ཚད་ཆོས་དང་མཐུན་ན།། རྣམ་མཁྱེན་གླིང་དུ་བགྲོད་ལ།། སུས་ཀྱང་ཁེགས་ས་མིན་འདུག། །།

## གངས་སེང་དཀར་མོ་གཡུ་རལ་རྒྱས་པ་དེ།
༉ གངས་སེང་དཀར་མོ་གཡུ་རལ་རྒྱས་པ་དེ།། གངས་རི་དཀར་པོ་ང་ལ་མ་ཆགས་ཤིག། ང་ལས་ལྷག་པའི་གངས་དཀར་ཏི་སི་ཡོད།། གངས་རི་ང་ནི་ཉི་མས་བཞུ་ཉེན་འདུག། ཐང་དཀར་རྒོད་པོ་གཤོག་རྩལ་རྒྱས་པ་ཁྱོད།། བྲག་སྟོད་མཐོན་པོ་ང་ལ་མ་ཆགས་ཤིག། ང་ལས་ལྷག་པའི་རི་རྒྱལ་ལྷུན་པོ་ཡོད།། བྲག་རི་ང་ནི་ཐོག་གིས་གཏོར་ཉེན་འདུག། བཅོ་བརྒྱད་ཤ་བ་དུང་ར་རྒྱས་པ་ཁྱོད།། སྤང་སྟོད་བདེ་མོ་ང་ལ་མ་ཆགས་ཤིག། ང་ལས་ལྷག་པའི་རྩྭ་ཆུ་གངས་འཛོམས་ཡོད།། སྤང་རི་ང་ནི་སད་ཀྱིས་ཁྱེར་ཉེན་འདུག། ཉ་ཆུང་གསེར་མིག་འཁྱུག་འགྲོས་མཁས་པ་ཁྱོད།། མཚོ་སྟོད་མཐོན་པོ་ང་ལ་མ་ཆགས་ཤིག། ང་ལས་ལྷག་པའི་རྒྱ་མཚོ་ཆེན་པོ་ཡོད།། མཚོ་མོ་ང་ནི་ཉི་མས་སྐམ་ཉེན་འདུག། གསུང་སྙན་བསྒྱུར་བའི་ལྕང་གླིང་འཇོལ་མོ་ཁྱོད།། ལྕང་གླིང་གྲུ་བཞི་ང་ལ་མ་ཆགས་ཤིག། ང་ལས་ལྷག་པའི་སྐྱེད་ཚལ་ཀླུ་སྡིངས་ཡོད།། ལྕང་མོ་ང་ནི་ནམ་མཇུག་བསྡུ་ཉེན་འདུག། དངུལ་ཤོག་ཅན་གྱི་གསེར་སྦྲང་བུང་བ་ཁྱོད།། ཧ་ལོའི་མེ་ཏོག་ང་ལ་མ་ཆགས་ཤིག། ང་ལས་ལྷག་པའི་པད་སྡོང་ལྡུམ་ར་ཡོད།། མེ་ཏོག་ང་ནི་སེར་བས་བཅོམ་ཉེན་འདུག། །།

## གུར་གཅིག་དཀར་པོ་མི་སྤུབས།
༉ གུར་གཅིག་དཀར་པོ་མི་སྤུབས།། དཀར་པོའི་གུར་གཅིག་སྤུབས་ན།། ཤོག་གུ་ཡས་ལ་རྒྱ་ཤོག་ཡ་ལ་སོ།། སོ་ཡ་རི་མོ་མས་ལ་བྲིས་ཤོག། དཀར་པོའི་གུར་གཅིག་སྤུབས་ན།། གངས་གསུམ་གངས་ལ་སྤུབས་ཡོད།། ཤོག་གུ་ཡས་ལ་རྒྱ་ཤོག་ཡ་ལ་སོ་།། སོ་ཡ་རི་མོ་མས་ལ་བྲིས་ཤོག། གངས་གསུམ་གངས་ལ་སྤུབས་ན།། དགུན་གསུམ་ཁ་བའི་ཁས་ལེན།། ཤོག་གུ་ཡས་ལ་རྒྱ་ཤོག་ཡ་ལ་སོ།། སོ་ཡ་རི་མོ་མས་ལ་བྲིས་ཤོག། གུར་གཅིག་དཀར་པོ་མི་སྤུབས།། དཀར་པོའི་གུར་གཅིག་སྤུབས་ན།། ཤོག་གུ་ཡས་ལ་རྒྱ་ཤོག་ཡ་ལ་སོ།། སོ་ཡ་རི་མོ་མས་ལ་བྲིས་ཤོག། དཀར་པོའི་གུར་གཅིག་སྤུབས་ན།། གཤོངགསུམ་གཤོང་ལ་སྤུབས་ཡོད།། ཤོག་གུ་ཡས་ལ་རྒྱ་ཤོག་ཡ་ལ་སོ།། སོ་ཡ་རི་མོ་མས་ལ་བྲིས་ཤོག། གཤོངགསུམ་གཤོང་ལ་སྤུབས་ན།། བྱཱར་གསུམ་ཆར་པའི་ཁས་ལེན།། ཤོག་གུ་ཡས་ལ་རྒྱ་ཤོག་ཡ་ལ་སོ།། སོ་ཡ་རི་མོ་མས་ལ་བྲིས་ཤོག། གུར་ཤིང་ལེགས་པ་འདུག་གོ། རྒྱ་ཡི་ཙན་དན་སྡོང་པོ།། ཤོག་གུ་ཡས་ལ་རྒྱ་ཤོག་ཡ་ལ་སོ།། སོ་ཡ་རི་མོ་མས་ལ་བྲིས་ཤོག། གུར་འདི་གུར་རང་ལེགས་པས།། རྒྱ་ཡི་ཁ་ཤ་དཀར་ཅུང་།། ཤོག་གུ་ཡ་ལ་རྒྱ་ཤོག་དཀར་ཅུང་།། སོ་ཡ་རི་མོ་མས་ལ་བྲིས་ཤོག། གུར་ཐག་ལེགས་པ་འདུག་གོ།། རྒྱ་ཡི་དར་སྐུད་སྟོང་སྐུད།། ཤོག་གུ་ཡ་ལ་རྒྱ་ཤོག་ཡ་ལ་སོ།། རི་མོ་མས་ལ་བྲིས་ཤོག། གུར་གྱི་ནང་ལ་བཞུགས་མི།། ཚོང་དཔོན་ནོར་བུ་བཟང་པོ།། ཤོག་གུ་གཡས་ལ་རྒྱ་ཤོག་ཡ་ལ་སོ།། སོ་ཡ་རི་མོ་མས་ལ་བྲིས་ཤོག། གུར་གྱི་ཕྱི་ལ་བཞུགས་མི།། ཚོང་ཕྲུག་ཁལ་ལྔ་བརྒྱ་པོ།། ཤོག་གུ་གཡས་ལ་རྒྱ་ཤོག་ཡ་ལ་སོ།། སོ་ཡ་རི་མོ་མས་ལ་བྲིས་ཤོག། །།

## གླིང་བུ་འདི་གླིང་བུ་མ་རེད།
༉ གླིང་བུ་འདི་གླིང་བུ་མ་རེད།། །གླིང་བུ་ང་རང་།། གླིང་བུ་རྒྱ་གར་གཞུང་ལ།། ཀ་ལ་པིང་ཀའི་དབྱངས་སྙན།། གླིང་བུ་འདི་གླིང་བུ་མ་རེད།། གླིང་བུ་ང་རང་།། གླིང་བུ་བོད་ཁམས་ཕྱོགས་ལ།། ལྕང་གླིང་འཇོལ་མོའི་གསུང་དབྱངས།། གླིང་བུ་འདི་གླིང་བུ་མ་རེད།། གླིང་བུ་ང་རང་།། གླིང་བུ་ལྷ་ཡུལ་ཕྱོགས་ལ།། དྲི་མེད་ཚངས་པའི་དབྱངས་སྙན།། གླིང་བུ་འདི་གླིང་བུ་མ་རེད།། གླིང་བུ་ང་རང་།། གླིང་བུ་དྲི་ཟའི་ཡུལ་དུ།། ཚངས་དབྱངས་ལྷ་མོའི་གསུང་སྙན།། གླིང་བུ་འདི་གླིང་བུ་མ་རེད།། གླིང་བུ་ང་རང་།། གླིང་བུ་མགྲིན་པའི་ལམ་དུ།། སྟག་ཤར་དགའ་བའི་གླུ་དབྱངས།། གླིང་བུ་འདི་གླིང་བུ་མ་རེད།། གླིང་བུ་ང་རང་།། གླིང་བུ་ང་ཡི་ཕ་ཡུལ།། ཙན་དན་ནགས་མོའི་གསེབ་ཡིན།། །།

## གླིང་གཤོང་རེད།
༉ གླིང་གཤོང་རེད།། སྤང་གི་ལྷ་བྱ་གོང་མོ།། ཕ་ཡུལ་མིན་འདུག་མ་གསུངས།། རི་མགོ་མཐོ་རེ་མཐོ་ཚད།། ལྷ་བྱ་གོང་མོའི་ཕ་ཡུལ།། བྱ་འདི་ཁྲུང་ཁྲུང་དཀར་མོ།། གཤོག་རྩལ་ང་ལ་གཡར་དང་།། ཐག་རིང་རྒྱང་ལ་མི་འགྲོ།། ལི་ཐང་བསྐོར་ནས་ལོག་ཡོང་།། མཐོ་བ་རི་མགོ་རྩེ་ནས།། ལྷ་བསངས་བཏང་དགོས་བསམ་པ།། དུད་པ་རླུང་གིས་ཁྱེར་ནས།། ཕན་པ་གང་ཡང་མིན་འདུག། །།

## གླུ་གར་ཁྲ་མོ་མི་ཕུལ།
༉ གླུ་གར་ཁྲ་མོ་མི་ཕུལ།། གླུ་གར་ཁྲ་མོ་ཕུལ།། གླུ་གར་ཁྲ་མོ་ཕུལ་ན།། སྟེང་ཕྱོགས་ལྷ་ལུ་ཕུལ།། ལྷ་དབང་པོ་བརྒྱ་བྱིན་མ་མཇལ་ན།། གླུ་གར་ཕུལ་རྒྱུ་མེད།། ལྷ་དབང་པོ་རྒྱ་བྱིན་མཇལ་ན།། གླུ་གར་ཕུལ་རྒྱུ་ཡོད།། རི་ཅིག་གཡས་པའི་ལོགས་ལས།། བ་ལུ་ཅིག་ཞརམ།། རི་ཅིག་གཡོན་པའི་ལོགས་ལས།། སུ་ལུ་ཅིག་ཞརམ།། བ་ལུ་སུ་ལུ་ཞརམ་ནས།། ལྷ་བསངས་ཅིག་གཏང་།། ལྷ་རྣམས་ཞལ་དགྱེས་བཞེས་ནས།། ལྷ་ཡི་བསྟན་པ་དར་སོང་།། །།

## གླུ་གར་དགོན་པའི་རྩེ་ནས།
༉ གླུ་གར་དགོན་པའི་རྩེ་ནས།། ཡ་ལ།། བླ་མ་བསམ་ནས་ཡོང་བ་ཡིན།། བླ་མའི་མཇལ་ཁ་མ་བྱུང་ན།། ལོ་གསུམ་སོང་ཡང་མི་ལོག། བླ་མའི་མཇལ་ཁ་བྱུང་ན།། ཞག་གསུམ་སྡོད་ནས་ལོག་འགྲོ།། གླུ་གར་དགོན་པའི་རྩེ་ནས།། དཔོན་པོ་བསམ་ནས་ཡོང་བ་ཡིན།། དཔོན་པའི་མཇལ་ཁ་མ་འབྱུང་ན།། ལོ་གསུམ་སོང་ཡང་མི་ལོག། དཔོན་པོའི་མཇལ་ཁ་བྱུང་ན།། ཞག་གསུམ་སྡོད་ནས་ལོག་འགྲོ།། གླུ་གར་དགོན་པའི་རྩེ་ནས་།། ཡབ་ཡུམ་བསམ་ནས་ཡོང་བ་ཡིན།། ཡབ་ཡུམ་མཇལ་ཁ་མ་བྱུང་ན།། ལོ་གསུམ་སོང་ཡང་མི་ལོག། ཡབ་ཡུམ་མཇལ་ཁ་འབྱུང་ན།། ཞག་གསུམ་སྡོད་ནས་ལོག་འགྲོ།། །།

## གླུ་གར་མཆོད་པ་མི་ཕུལ་མཆོད་པ་ཕུལ།
༉ གླུ་གར་མཆོད་པ་མི་ཕུལ་མཆོད་པ་ཕུལ།། མཆོད་པ་དང་པ་རྩ་གསུམ་ལྷ་ལུ་ཕུལ།། གླུ་གར་དར་ཞིང་དགྱིས་པའི་དངོས་གྲུབ་ཞུ།། ཚོགས་གཉིས་ཡོངས་སུ་རྫོགས་པར་བྱིན་གྱིས་རློབས།། གླུ་གར་མཆོད་པ་མི་ཕུལ་མཆོད་པ་ཕུལ།། མཆོད་པ་གཉིས་པ་བླ་མ་རྣམས་ལུ་ཕུལ།། གླུ་གར་དར་ཞིང་དགྱེས་པའི་དངོས་གྲུབ་ཞུ།། སེམས་ཀྱི་གནས་ལུགས་རྟོགས་པར་བྱིན་གྱིས་རློབས།། གླུ་གར་མཆོད་པ་མི་ཕུལ་མཆོད་པ་ཕུལ།། མཆོད་པ་གསུམ་པ་ཡི་དམ་ལྷ་ལུ་ཕུལ།། གླུ་གར་དར་ཞིང་དགྱེས་པའི་དངོས་གྲུབ་ཞུ།། མཆོག་མཐུན་དངོས་གྲུབ་ཐོབ་པར་བྱིན་གྱིས་རློབས།། གླུ་གར་མཆོད་པ་མི་ཕུལ་མཆོད་པ་ཕུལ།། མཆོད་པ་བཞི་པ་མ་དང་མཁའ་འགྲོར་ཕུལ།། གླུ་གར་དར་ཞིང་དགྱེས་པའི་དངོས་གྲུབ་ཞུ།། ས་ལམ་བར་ཆད་ཞི་བར་བྱིན་གྱིས་རློབས།། གླུ་གར་མཆོད་པ་མི་ཕུལ་མཆོད་པ་ཕུལ།། མཆོད་པ་ལྔ་པ་ཆོས་སྐྱོང་ཚོགས་ལ་ཕུལ།། གླུ་གར་དར་ཞིང་དགྱེས་པའི་དངོས་གྲུབ་ཞུ།། སངས་རྒྱས་བསྟན་པ་རྒྱས་པར་བྱིན་གྱིས་རློབས།། གླུ་གར་མཆོད་པ་མི་ཕུལ་མཆོད་་པ་ཕུལ།། །།

## གླུ་ཅིག་ཕུལ་དགོ་བསམ་ཡོད།
༉ གླུ་ཅིག་ཕུལ་དགོ་བསམ་ཡོད།། ཡར་སྟེང་ཕྱོགས་ལྷ་ལུ་ཕུལ་ནི་ཨིན།། སྟེང་ལ་དགའ་བའི་སུམ་རྩེན་ལྷ་ཡུལ་ན།། ལྷ་ཡི་དབང་པོ་བརྒྱ་བྱིན་བཞུགས་ཡོད།། གླུ་ཅིག་ཕུལ་དགོ་བསམ་ཡོད།། ཕར་བར་ཕྱོགས་བཙན་ལུ་ཕུལ་ནི་ཨིན།། བར་དགའ་སྐྱིད་འཛོམས་པའི་ས་འདི་ནང་།། བཙན་གྱི་དབང་པོ་ཡ་བ་བཞུགས་ཡོད།། གླུ་ཅིག་ཕུལ་དགོ་བསམ་ཡོད།། མར་འོག་ཕྱོགས་ཀླུ་ལུ་ཕུལ་ནི་ཨིན།། མར་ལ་ལོངས་སྤྱོད་ལྡན་པའི་ས་འདི་ནང་།། ཀླུ་ཡི་དབང་པོ་དགའ་བོ་བཞུགས་ཡོད།། གླུ་ཅིག་ཕུལ་དགོ་བསམ་ཡོད།། ནང་འབྲུག་གཡུས་འདི་ནང་ཕུལ་ནི་ཨིན།། འབྲུག་ལ་དགའ་སྐྱིད་ལྡན་པའི་ས་འདི་ནང་།། ཐུགས་བརྩེ་ཆེ་བའི་མངའ་བདག་བཞུགས་ཡོད།། གླུ་ཅིག་ཕུལ་དགོ་བསམ་ཡོད།། སྐུ་མགྲོན་ལྷན་རྒྱས་ཡོངས་ལུ་ཕུལ་ནི་ཨིན།། བྱམས་པའི་ཐུགས་ཀྱིས་དགོངས་ནས་ལྟད་མོ་འདི།། བརྩེ་བའི་སྤྱན་གྱིས་གཟིགས་ཏེ་བཞུགས་ཡོད།། །།

## གླུ་མཆོད་ཅིག་ལྷ་དང་སྲུང་མ་མཆོད།
༉ གླུ་མཆོད་ཅིག་ལྷ་དང་སྲུང་མ་མཆོད།། དགྲ་སྡེ་ཟིལ་གྱིས་གནོན་པར་ཤོག། གླུ་མཆོད་ཅིག་མཚན་ལྡན་བླ་མ་མཆོད།། ཐར་པའི་ལམ་སྣ་འདྲེན་པར་ཤོག། གླུ་མཆོད་ཅིག་དབང་ཆེན་དཔོན་པོ་མཆོད།།ཁམས་གསུམ་དབང་དུ་འདུ་བར་ཤོག། གླུ་མཆོད་ཅིག་ལྷ་མི་ཁྲོམ་ཚོགས་མཆོད།། དགའ་སྐྱིད་ཕུན་སུམ་ཚོགས་པར་ཤོག། རྒྱལ་བློན་འབངས་འཁོར་མ་ལུས་པ།། ཚེ་འདིར་ཚེ་རིང་ནད་མེད་ཅིང་།། ཕུན་ཚོགས་བདེ་སྐྱིད་ལོངས་སྤྱོད་ལྡན།། ཞལ་ལ་ཡང་ཡང་མཇལ་བའི་བཀྲིས་ཤོག། །།

## གླུ་འདི་གང་དང་གང་གི་གླུ།
༉ གླུ་འདི་གང་དང་གང་གི་གླུ།། ཕྱོགས་ལས་རྣམ་པར་རྒྱལ་བའི་གླུ།། བཀྲིས་སྨོན་ལམ་བཟང་པོའི།། གླུ་ལ་ཅུང་ཞིག་གསོན་པར་ཞུ།། སྔོན་ཚེ་རྨ་ཁམས་གླིང་ཡུལ་ནས་།། གེ་སར་ནོར་བུ་དགྲ་འདུལ་ཁོང།། མ་དང་མཁའ་འགྲོའི་ལུང་བསྟན་།། བདུད་ཡུལ་བྱང་ལ་ཕེབས་པ་བཞིན།། མི་དབང་འཇིགས་མེད་སེངྒེ་མཆོག། དཔལ་ལྡན་འབྲུག་པའི་གདན་ས་ཆེ།། རི་བོ་གྲུ་འཛིན་ཕོ་བྲང་།། འབྱུང་བ་ལྔ་ལྡན་ཆུ་མོ་ལུག། སྨིན་དྲུག་ཟླ་བ་ཡར་ཚེས་ལ།། ཆིབས་ཁ་ལྷོ་རུ་བསྒྱུར་ནས་ཕེབས།། དེ་ཚེ་ཤུལ་དུ་ལུས་པ།། ཡུམ་སྲས་བཙུན་མོ་བློན་འབངས་བཅས།། མ་དང་བྲལ་བའི་ཕྲུག་གུ་བཞིན།། སེམས་སྡུག་མུན་པའི་ཐང་ལ་འཁྱམས།། བྱམས་ཤིང་བརྩེ་བའི་གདུང་སེམས།། འབྲལ་མི་ཕོད་པ་ལོས་ཀྱང་བདེན།། མ་དག་འཁྲུལ་པའི་སྣང་བ་ལགས།། བསམ་བཞིན་ངུ་ཡང་འགྲོ་མོད་ཀྱི།། ཡང་དག་དོན་ལ་དཔྱད་ན།། རང་གི་སེམས་ལ་འདི་འདྲ་ཤར།། །།

## དགའ་སྐྱིད་ཕུན་སུམ་ཚོགས་པའི།
༉ དགའ་སྐྱིད་ཕུན་སུམ་ཚོགས་པའི་འབྲུག་གི་རྒྱལ་ཁབ།། མི་ནོར་ཟས་ཀྱི་ལོངས་སྤྱོད་བསམ་གྱིས་མི་ཁྱབ་ཡོད།། མ་བཅོས་རང་བཞིན་ལྷུན་གྱིས་གྲུབ་པའི་རྒྱལ་ཁབ།། བདེ་ཞིང་སྐྱིད་པའི་འབྱུང་གནས་སུམ་རྩེན་ལྷ་ཡུལ་འདྲ་སོང་།། ཆོས་སྲིད་ལུགས་གཉིས་སྐྱོང་བའི་མི་དབང་ཆོས་རྒྱལ།། སྐུ་ཚེ་འགྱུར་མེད་བརྟན་པའི་མཛད་བཟང་སྙན་གྲགས་རྒྱས་སོང་།། ལུགས་གཉིས་ཉི་ཟླའི་སྣང་བ་སྔར་ལས་རྒྱས་པ།། བརྩེ་ཡུལ་མངའ་འབངས་ཡོངསས་ཀྱི་དགའ་སྐྱིད་གོང་དུ་འཕེལ་སོང་།། ཕུན་ཚོགས་པད་མའི་ཐང་ལ་དགའ་བའི་གླུ་ལེན།། སྐྱིད་པའི་བྲོ་གར་འཁྲབ་ཡོད་ཐུགས་བརྩེའི་སྤྱན་གྱིས་གཟིགས་སོང་།། ཆོས་སྲིད་གཉིས་ལྡན་རྒྱལ་ཁབ་རང་དབང་རང་བཙན།། འགྱུར་མེད་རང་དབང་ཡུན་དུ་གནས་པའི་རྟེན་འབྲེལ་བཟང་སོང་།། །།

## དགའ་ང་བཅས་ཐིམ་ཕུག་ལུང་པར།
༉ དགའ་ང་བཅས་ཐིམ་ཕུག་ལུང་པར་དགའ་།། སྐྱིད་ང་བཅས་ཐིམ་ཕུག་ལུང་པར་སྐྱིད།། མི་དབང་མངའ་བདག་རྒྱལ་པོ་གསེར་ཁྲི་གུ་ལུ་བཞུགས།། ང་བཅས་མི་སེར་ག་ར་དགའ་བའི་ཉི་མ་ཤར།། དགའ་ང་བཅས་ཐིམ་ཕུག་ལུང་པར་དགའ།། སྐྱིད་ང་བཅས་ཐིམ་ཕུག་ལུང་པར་སྐྱིད།། མི་དབང་སྐྱབས་རྗེ་མཁན་པོ་གསེར་ཁྲི་གུ་ལུ་བཞུགས།། ང་བཅས་མི་སེར་ག་ར་བདེ་སྐྱིད་ཉི་མ་ཤར།། དགའ་ང་བཅས་ཐིམ་ཕུག་ལུང་པར་དགའ།། སྐྱིད་ང་བཅས་ཐིམ་ཕུག་ལུང་པར་སྐྱིད།། ཕ་མ་དྲན་ན་ཕམ་ལས་ལྷག་པའི་སློབ་དཔོན་ཡོད།། སློབ་དཔོན་ཚུ་གིས་ཕྱི་ནང་ཡོན་ཏན་གནང་སྟེ་ཡོད།། །།

## དགའ་སྟེ་སྡོད་པའི་ཆ་རོགས།
༉ དགའ་སྟེ་སྡོད་པའི་ཆ་རོགས།། མནོ་བའི་སེམས་ལས་བརྗེད་མ་ཚུགས།། དགའ་བའི་མིག་ཏོ་ཟུར་གྱིས་བལྟ།། མཐུན་པའི་གཏམ་ཅིག་སླབ་མ་ཚུགས།། མནོ་བའི་སེམས་ལུ་སྡུག་བསྔལ་སྐྱེལ།། བལྟ་བའི་མིག་ལས་མིག་ཆུ་ཐོན།། སེམས་ཁར་མནོ་སྟེ་ཡོད་མི་འདི།། གཏམ་ཅིག་སླབ་པར་ལཱ་ཁག་འདུག། སེམས་ཁར་མནོ་སྟེ་ཡོད་པ་ཅིན།། ང་ལུ་གཏམ་ཅིག་ཕྲང་སྟེ་སླབ། སྤང་དང་མེ་ཏོག་ཁ་འབྱལ་དོ། ཤ་དང་སེན་མོ་ཁ་འབྱལ་དོ།། བལྟ་བའི་སྒོ་སྒྲིག་ཤར་ལུ་སྒོར།། འགྱོ་བའི་ལམ་འདི་ནུབ་ལུ་བཅུག། སེམས་དང་སེམས་གཉིས་མཐུན་ན་ཡང་།། བལྟ་བའི་སྒོ་སྒྲིག་མཉམ་གཅིག་བལྟ།། འགྱོ་བའི་ལམ་ཡང་མཉམ་ཅིག་འགྱོ།། །།

## དགའ་ལྡན་ས་ལ་འཕོས་པ།
༉ དགའ་ལྡན་ས་ལ་འཕོས་པ།། སྨན་ལྗོངས་ཡངས་པའི་གླིང་ལ།། ཆོས་རྒྱལ་གསེར་གྱི་ཉི་མ།། དགུང་ལས་མ་ཡོལ་བཞིན་དུ།། རྒྱས་སྲས་དུང་གི་ཟླ་བ།། ཤར་རིའི་རྩེ་ནས་ངོམས་བྱུང་།། ཉི་ཟླ་ཟུང་དུ་འཛོམས་པ།། བཀྲ་ཤིས་དགུང་དང་མཉམ་སོང་།། ཐུགས་རྗེ་འོད་ཀྱི་རང་མདངས།། རྒྱལ་ཁམས་ཡོངས་ལ་ཁྱབ་པ།། བློན་འབངས་སྐར་ཚོགས་ཁྲ་མོ།། སྐྱིད་པའི་རྟེན་འབྲེལ་བཟང་བྱུང་།། ཡོན་ཏན་ཆ་ཤས་རྫོགས་པའི།། རྒྱལ་སྲས་བཅོ་ལྔའི་ཟླ་བ།། མི་འགྱུར་རྡོ་རྗེའི་ཁྲི་ལ།། བསྐལ་བརྒྱར་ཞབས་པད་བརྟན་ཤོག། ལུགས་གཉིས་གསེར་གྱི་འཁོར་ལོས།། ཁམས་གསུམ་དབང་དུ་བསྒྱུར་ནས།། དགའ་སྐྱིད་དཔལ་གྱི་གྲུ་ཆར།། རྒྱུན་མི་ཆད་པར་ཕོབ་ཅིག། བདེ་སྟོང་རྩེ་དགའི་འཁྲི་ཤིང་།། འཕྲིན་ལས་གྲུབ་པའི་གྲོགས་བཟང་།། བཙུན་མོ་རིན་ཆེན་དམ་པ།། རྗེ་བཙུན་སྒྲོལ་མས་སྐྱོངས་ཤིག། ངེད་ཅག་སྐལ་བཟང་ཕོ་མོ།། སྟོང་གསུམ་ནོར་གྱིས་གཞལ་ཡང་།། ཆོས་རྒྱལ་ཡབ་སྲས་དམ་པའི།། སྐུ་དྲིན་འཁོར་ཐབས་མི་འདུག། དེ་བས་ཁ་ཞེ་གཉིས་མེད།། རང་འདོད་གཡོ་སྒྱུ་སྤངས་ནས།། ཞི་བདེ་རང་དབང་རྒྱལ་ཁབ།། ཡུན་གནས་ཐབས་ལ་འཇུག་སྤྲོ།། གནམ་ལ་ཉི་ཟླ་སྐར་གསུམ།། ས་ལ་རྒྱལ་བློན་འབངས་གསུམ།། དཔལ་ལྡན་སྤྲིན་གྱི་སྒྲ་དབྱངས།། འཛམ་གླིང་ཡོངས་ལ་ཁྱབ་འགྲོ།། ཀུན་ཕན་ཉི་མའི་སྣང་བ།། མིག་གིས་བལྟ་བར་མི་བཟོད།།སྐལ་མེད་འུག་པའི་ཧུང་སྒྲ།། མཧཱ་ཀཱ་ལས་སྲུངས་ཤིག། སྐུ་ཚེ་བྲག་ལས་སྲ་ཞིང་།། རྒྱལ་བརྒྱུད་ཆུ་ལས་རིང་བ།། མངའ་ཐང་དར་ཞིང་རྒྱས་པའི།། བཀྲ་ཤིས་སྨོན་ལམ་ཞུའོ།། །།

## དགའ་བ་འདུག་གོ་དགུང་སྟོད་ཚུ།
༉ དགའ་བ་འདུག་གོ་དགུང་སྟོད་ཚུ།། སྐྱིད་པ་འདུག་གོ་ཁྲི་གདུགས་ཚུ།། དགུང་དང་ཁྲི་གདུགས་གཉིས་ལས་མེད།། འབྲལ་བ་ལ་འབྲལ་ས་མེད་ལ་རང་དགའ།། འབྲལ་བ་འབྲལ་ས་མེད་ལ་རང་སྐྱིད།། དགའ་བ་ལ་འདུག་གོ་གངས་སྟོད་ཚུ།། སྐྱིད་པ་ལ་འདུག་གོ་སེང་ཆེན་ཚུ།། གངས་དང་ལ་སེང་ཆེན་གཉིས་ལས་མེད།། འབྲལ་བ་ལ་འབྲལ་ས་མེད་ལ་རང་དགའ།། འབྲལ་བ་འབྲལ་ས་མེད་ལ་རང་སྐྱིད།། དགའ་བ་ལ་འདུག་གོ་སྤང་སྟོད་ཚུ།། སྐྱིད་པ་ལ་འདུག་གོ་ཤཝ་རྒོད་ཚུ།། སྤང་དང་ལ་ཤཝ་རྒོད་གཉིས་ལས་མེད།། འབྲལ་བ་ལ་འབྲལ་ས་མེད་ལ་རང་དགའ།། འབྲལ་བ་འབྲལ་ས་མེད་ལ་རང་སྐྱིད།། དགའ་བ་འདུག་གོ་གཡུས་བཟང་ཚུ།། སྐྱིད་པ་འདུག་གོ་ཡབ་ཡུམ་ཚུ།། གཡུས་དང་ལ་ཡབ་ཡུམ་གཉིས་ལས་མེད།། འབྲལ་བ་ལ་འབྲལ་ས་མེད་ལ་རང་དགའ།། འབྲལ་བ་འབྲལ་ས་མེད་ལ་རང་སྐྱིད།། །།

## དགའ་བའི་ཉི་མ་ཤར་སོང་།
༉ དགའ་བའི་ཉི་མ་ཤར་སོང་།། སྐྱིད་པའི་ཟླ་བ་ཚེས་སོང་།། དགའ་སྐྱིད་འཛོམས་པའི་ཞབས་བྲོ།། པདྨའི་ཐང་ལ་འཆམ་ཤོག། ཕོ་ཡི་ཞབས་བྲོ་གཡས་བསྐོར།། མོ་ཡི་ཞབས་བྲོ་གཡོནབསྐོར།། གཡས་གཡོནབ་སྐོར་བའི་ཞབས་བྲོ།། ནོར་བུ་དགའ་བ་འཁྱིལ་སོང་།། ཕུན་ཚོགས་ནོར་བུའི་རི་ལ།། དཔག་བསམ་ལྗོན་ཤིང་འཁྲུངས་སོང་།། ལྷ་ཤིང་ལྗོན་པའི་རྩེ་ནས།། ཞིམ་མངར་འབྲས་བུ་ཆགས་ཡོད།། མཛེས་སྡུག་པདྨའི་ཐང་ལ།། གཡུ་ཡི་སྦྲང་མོ་འཁོར་སོང་།། ཞིམ་པའི་རྩི་བཅུད་འཐུང་ནས།། དགའ་བའི་མགྲིན་གླུ་བླངས་སོང་།། བཀྲིས་མཚོ་མོའི་དབུས་ན།། གསེར་གྱི་ཉ་མོ་འཁྱུག་འཁྱུག། ཉ་མོ་གཤོག་རྩལ་རྒྱས་ནས།། བདེ་སྐྱིད་ཕུན་སུམ་ཚོགས་ཡོད།། ལྷ་སྲས་གསེར་གྱི་ཉི་མ།། སྐྱིད་པའི་མཁའ་ལ་ཤར་སོང་།། མཁའ་ལ་ཤར་བ་མ་རེད།། གསེར་གྱི་ཁྲི་ལ་བཞུགས་ཡོད།། གསེར་གྱི་ཁྲི་ལ་བཞུགས་ན།། ང་ཚོ་མངའ་འབངས་ཡོངས་ལ།། བྱམས་པའི་ཐུགས་ཀྱི་གོང་ལས།། བརྩེ་བའི་ཅན་གྱི་གཟིགས་དང་།།

## དགུང་གི་ཁྲི་གདུགས་ཉི་མ།
༉ དགུང་གི་ཁྲི་གདུགས་ཉི་མ།། ལ་མོའི་རྒྱབ་ལ་ཐལ་སོང་།། དཀར་གསལ་འོད་ཀྱི་ཆེ་བ།། འགོར་བའི་ཐབས་ཤེས་མིན་འདུག། སོ་ཡ།། འགོར་བའི་ཐབས་ཤེས་མིན་འདུག། འགོར་བའི་ཐབས་ཤེས་ཡོད་ན།། དགུང་གི་ཁྲི་གདུགས་ཉི་མ།། གླིང་བཞི་བསྐོར་བ་མི་གཏང་།། དགུང་གི་དཀྱིལ་ལ་བཞུགས་དང་།། དགུང་གི་ཁྲི་གདུགས་ཉི་མ།། མཇལ་བསམ་ཐུགས་ལ་མིན་འདུག། སྐར་མ་བརྒྱ་ཤར་སྟོང་ཤར།། དགུང་གི་དཀྱིལ་ནས་ཤར་སོང་།། ཁྲི་གདུགས་སྐྱོ་རོགས་བྱེད་ཤོག། ལོ་དང་ཟླ་བ་མི་འགོར།། ཞག་དང་ཉི་མའི་བར་ལ།། དགའ་བའི་དགུང་སངས་ཕྱོགས་ལ།། མཇལ་བའི་སྨོན་ལམ་ཞུ་གེ།། །།

## དགུང་གི་དགུང་སངས་མཐོན་པོ།
༉ དགུང་གི་དགུང་སངས་མཐོན་པོ།། དགུང་ལས་ཁྲི་གདུགས་ཉི་མ།། ཁྲི་གདུགས་དགྱེས་པའི་མཆོད་པ།། ཉི་ཟེར་ཡོངས་ཀྱིས་ཕུལ་གེ།། གངས་ཀྱི་གངས་སྟོད་མཐོན་པོ།། གངས་ལས་དར་སེང་དཀར་མོ།། དར་སེང་དགྱེས་པའི་མཆོད་པ།། སེང་ཕྲུག་ཡོངས་ཀྱིས་ཕུལ་གེ།། སྤང་གི་སྤང་གཤོང་བདེ་མོ།། སྤང་ལས་ཤཝ་རྒོད་རྭ་བཅུ།། ཤཝ་རྒོད་དགྱེས་པའི་མཆོད་པ།། ཤ་ཕྲུག་ཡོངས་ཀྱིས་ཕུལ་གེ།། ནགས་ཀྱི་ནགས་སྟོད་མཐོན་པོ།། ནགས་ལས་སྟག་མོ་རིས་མཛེས།། སྟག་མོ་དགྱེས་པའི་མཆོད་པ།། སྟག་ཕྲུག་ཡོངས་ཀྱིས་ཕུལ་གེ།། མཚོ་ཡི་མཚོ་སྟོད་མཐོན་པོ།། མཚོ་ལས་གསེར་མིག་ཉ་མོ།། གསེར་མིག་དགྱེས་པའི་མཆོད་པ།། ཉ་ཕྲུག་ཡོངས་ཀྱིས་ཕུལ་གེ།། དགོན་གྱི་དགོན་བཟང་མཐོན་པོ།། དགོན་ལས་མཚན་ལྡན་བླ་མ།། མཚན་ལྡན་དགྱེས་པའི་མཆོད་པ།། འདུས་ཚོགས་ཡོངས་ཀྱིས་ཕུལ་གེ།། རྫོང་གི་རྫོང་སྟོད་མཐོན་པོ།། རྫོང་ལས་དབང་ཆེན་དཔོན་པོ།། དབང་ཆེན་དགྱེས་པའི་མཆོད་པ།། སྟག་ཤར་ཡོངས་ཀྱིས་ཕུལ་གེ།། ཡུལ་གྱི་ཡུལ་བཟང་མཐོན་པོ།། ཡུལ་ལས་ཡབ་ཡུམ་གཉིས་ཀུ།། ཡབ་ཡུམ་དགྱེས་པའི་མཆོད་པ།། སྨན་ཆུང་ཡོངས་ཀྱིས་ཕུལ་གེ།། །།

## དགུང་སྔོན་བཀྲིས་གཡང་ཆགས་ལགས།
༉ དགུང་སྔོན་བཀྲིས་གཡང་ཆགས་ལགས།། ཨ་མ་ལེགས་ཨོ།། ཁྲི་གདུགས་ཡིད་བཞིན་ནོར་བུ།། དཔལ་ལྡན་འབྲུག་པའི་ཞབས་བྲོ།། དགུང་དང་སྤྲིན་གྱི་བར་ལ།། ཨ་མ་ལེགས་ཨོ།། སྐྱིའུ་བསེར་རླུང་གིས་འཐོར་སོང་།། དཔལ་ལྡན་འབྲུག་པའི་ཞབས་བྲོ།། དྲོད་ཉམས་འོད་ཀྱིས་སྐྱོང་བ།། ཨ་མ་ལེགས་ཨོ།། ཁྲི་གདུགས་བཀྲིན་ཆེ་སོང་།། དཔལ་ལྡན་འབྲུག་པའི་ཞབས་བྲོ།། ལྷོ་ལྗོངས་བཀྲིས་གཡང་ཆགས་ལ།། ཨ་མ་ལེགས་ཨོ།། མངའ་བདག་ཡིད་བཞིན་ནོར་བུ།། དཔལ་ལྡན་འབྲུག་པའི་ཞབས་བྲོ།། ལོངས་སྤྱོད་སེམས་ལ་འཆང་བ་ལ།། ཨ་མ་ལེགས་ཨོ།། རྩ་གསུམ་ལ་ལྷ་ཡི་ཐུགས་རྗེ།། དཔལ་ལྡན་འབྲུག་པའི་ཞབས་བྲོ།། མི་སེར་བདེ་ཞིང་སྐྱིད་པ།། ཨ་མ་ལེགས་ཨོ།། མངའ་བདག་བཀྲིན་ཆེ་སོང་།། དཔལ་ལྡན་འབྲུག་པའི་ཞབས་བྲོ།། རྒྱལ་སྲིད་ཆོས་བཞིན་སྐྱོང་བ།། ཨ་མ་ལེགས་ཨོ།། བཤད་སྒྲུབ་བསྟན་པ་དར་སོང་།། དཔལ་ལྡན་འབྲུག་པའི་ཞབས་བྲོ།། །།

## དགུང་སྔོན་ཉི་ཟླ་སྐར་གསུམ།
༉ དགུང་སྔོན་ཉི་ཟླ་སྐར་གསུམ།། ལྗོངས་འདིར་རྒྱལ་བློན་འབངས་གསུམ།། ཉི་ཟླ་འཛམ་གླིང་མུན་སེལ།། མངའ་བདག་ལྗོངས་འདིར་དྲིན་ཅན།། དཔའ་བོ་དཔལ་ལྡན་འབྲུག་པ།། ཕྱོགས་ལས་རྣམ་པར་རྒྱལ་སོང་།། གཟེངས་བསྟོད་བཀྲིས་ཁ་དར།། དཔའ་བོ་ཡོངས་ལ་ཕུལ་གེ།། དགུང་སྔོན་ཟླ་བའི་དཀྱིལ་འཁོར།། སྐར་ཚོགས་ཡོངས་ཀྱི་མཛེས་རྒྱན།། ལྗོངས་འདིར་མངའ་བདག་ཆོས་རྒྱལ།། འབུམ་ཚོགས་འབངས་ཀྱི་སྤྱི་ནོར།། དཔའ་བོ་དཔལ་ལྡན་འབྲུག་པ།། ཕྱོགས་ལས་རྣམ་པར་རྒྱལ་སོང་།། གཟེངས་བསྟོད་བཀྲིས་ཁ་དར།། དཔའ་བོ་ཡོངས་ལ་ཕུལ་གེ།། ཨྱོན་ཐུགས་སྤྲུལ་དངོས་བྱོན།། དགྲ་ལྷ་གེ་སར་སྐུ་དངོས།། རྫུ་འཕྲུལ་དམག་གི་དབུ་ཁྲིད།། བྱང་སེམས་སྤྲུལ་པའི་ཆོས་རྒྱལ།། དཔའ་བོ་དཔལ་ལྡན་འབྲུག་པ།། ཕྱོགས་ལས་རྣམ་པར་རྒྱལ་སོང་།། གཟེངས་བསྟོད་བཀྲིས་ཁ་དར།། དཔའ་བོ་ཡོངས་ལ་ཕུལ་གེ།། རྒྱལ་ཁབ་རང་བཙན་དར་ཆེན།། མི་ཡུལ་ཡུན་དུ་བརྟན་ཐབས།། སྐུ་སྲོག་ཕངས་པ་མེད་པར།། དྲག་པོའི་དམག་དཔུང་བཞེས་སོང་།། དཔའ་བོ་དཔལ་ལྡན་འབྲུག་པ།། ཕྱོགས་ལས་རྣམ་པར་རྒྱལ་སོང་།། གཟེངས་བསྟོད་བཀྲིས་ཁ་དར།། དཔའ་བོ་ཡོངས་ལ་ཕུལ་གེ།། དཔའ་བོ་དྲག་ཁག་གསུམ་གྱིས།། སྙིང་སྟོབས་ཞུམ་པ་མེད་པར།། བཀའ་དོན་གསེར་གྱི་ཐིག་པ།། ཡོལ་མེད་དྭངས་དུ་བླངས་སོང་།། དཔའ་བོ་དཔལ་ལྡན་འབྲུག་པ།། ཕྱོགས་ལས་རྣམ་པར་རྒྱལ་སོང་།། གཟེངས་བསྟོད་བཀྲིས་ཁ་དར།། དཔའ་བོ་ཡོངས་ལ་ཕུལ་གེ།། མངའ་བདག་སྐུ་ཚེ་ཞབས་བརྟན།། ཆབ་སྲིད་གོང་ལས་གོང་འཕེལ།། འབངས་རྣམས་དགའ་སྐྱིད་དཔལ་འཛོམས།། རྟག་ཏུ་བཀྲིས་བདེ་ལེགས།། དཔའ་བོ་དཔལ་ལྡན་འབྲུག་པ།། ཕྱོགས་ལས་རྣམ་པར་རྒྱལ་སོང་།། གཟེངས་བསྟོད་བཀྲིས་ཁ་དར།། དཔའ་བོ་ཡོངས་ལ་ཕུལ་གེ།། །།

## དགུང་སྔོན་མཐོན་པོའི་དབྱིངས་ལ།
༉ དགུང་སྔོན་མཐོན་པོའི་དབྱིངས་ལ།། སྐར་མ་གཅིག་ཤར་གཉིས་ཤར།། ནམ་མཁའ་སྐར་མས་གང་སོང་།། སྐར་མ་ཤར་བ་མ་རེད།། ཁྲི་གདུགས་ལ་མོ་བརྒལ་སོང་།། ཚེས་པའི་ཟླ་བ་ཡོད་ན།། མུན་པ་སེལ་ལ་ཕེབས་ཤོག། སྤང་གཤོང་བདེ་མོའི་ནང་དུ།། མེ་ཏོག་གཅིག་ཤར་གཉིས་ཤར།། ཐང་ཆེན་མེ་ཏོག་གང་སོང་།། མེ་ཏོག་ཤར་བ་མ་རེད།། དགུན་གསུམ་ལ་མོ་བརྒལ་སོང་།། ལྷ་ཁང་ཁྲ་མོ་ཡོད་ན།། བུམ་པའི་རྒྱན་དུ་ཕུལ་ཤོག། ཡ་ཐོད་དཔྲལ་བའི་དཀྱིལ་ན།། གཉེར་མ་གཅིག་ཤར་གཉིས་ཤར།། བཞིན་རས་གཉེར་མས་གང་སོང་།། གཉེར་མ་ཤར་བ་མ་རེད།། གཞོན་པ་ལ་མོ་བརྒལ་སོང་།། འཆི་བ་དྲན་མི་ཡོད་ན།། མ་ཎི་པདྨེ་སྒྲོངས་ཤོག། །།

## དགུང་སྟོད་དགུང་སྨད་བསྐོར་ནས།
༉ དགུང་སྟོད་དགུང་སྨད་བསྐོར་ནས།། ལོ་དང་ཟླ་བ་སོང་རུང་།། ཁྲི་གདུགས་ཉི་མའི་ཞལ་རས།། ད་རེས་མ་གཏོགས་མ་མཇལ།། ད་རེས་མཇལ་བའི་ཁྲི་གདུགས།། གླིང་བཞི་བསྐོར་དུ་མི་གཏོང་།། སང་ཕོད་མཇལ་བའི་སྨོན་ལམ་ལན་གསུམ་བཏབ་གེ། གངས་སྟོད་དགུང་སྨད་བསྐོར་ནས།། ལོ་དང་ཟླ་བ་སོང་རུང་།། དར་སེང་དཀར་མོའི་ཞལ་རས།། ད་རེས་མ་གཏོགས་མ་མཇལ།། ད་རེས་མཇལ་བའི་དར་སེང་།། གངས་སྟོད་བསྐོར་དུ་མི་གཏོང་།། སང་ཕོད་མཇལ་བའི་སྨོན་ལམ་ལན་གསུམ་བཏབ་གེ། སྤང་སྟོད་སྤང་སྨད་བསྐོར་ནས།། ལོ་དང་ཟླ་བ་སོང་རུང་།། ཤཝ་རྒོད་རྭ་བཅུའི་ཞལ་རས།། ད་རེས་མ་གཏོགས་མ་མཇལ།། ད་རེས་མཇལ་བའི་ཤཝ་རྒོད།། སྤང་སྟོད་བསྐོར་དུ་མི་གཏོང་།། སང་ཕོད་མཇལ་བའི་སྨོན་ལམ་ལན་གསུམ་བཏབ་གེ། མཚོ་སྟོད་མཚོ་སྨད་བསྐོར་ནས།། ལོ་དང་ཟླ་བ་སོང་རུང་།། སེར་མིག་ཉ་མོའི་ཞལ་རས།། ད་རེས་མ་གཏོགས་མ་མཇལ།། ད་རེས་མཇལ་བའི་ཉ་མོ།། མཚོ་སྟོད་བསྐོར་དུ་མི་གཏོང་།། སང་ཕོད་མཇལ་བའི་སྨོན་ལམ་ལན་གསུམ་བཏབ་གེ། རྫོང་སྟོད་རྫོང་སྨད་བསྐོར་ནས།། ལོ་དང་ཟླ་བ་སོང་རུང་།། དབང་ཆེན་དཔོན་པོའི་ཞལ་རས།། ད་རེས་མ་གཏོགས་མ་མཇལ།། ད་རེས་མཇལ་བའི་དབང་ཆེན།། རྫོང་སྟོད་བསྐོར་དུ་མི་གཏོང་།། སང་ཕོད་མཇལ་བའི་སྨོན་ལམ་ལན་གསུམ་བཏབ་གེ། ནགས་སྟོད་ནགས་སྨད་བསྐོར་ནས།། ལོ་དང་ཟླ་བ་སོང་རུང་།། སྟག་མོ་རིས་མཛེས་ཞལ་རས།། ད་རེས་མ་གཏོགས་མ་མཇལ།། ད་རེས་མཇལ་བའི་སྟག་མོ།། ནགས་སྟོད་བསྐོར་དུ་མི་གཏོང་།། སང་ཕོད་མཇལ་བའི་སྨོན་ལམ་ལན་གསུམ་བཏབ་གེ། །།

## དགུང་སྟོད་བརྒྱ་ཡང་འཛོམས་ས་སྟོང་ཡང་འཛོམས།
༉ དགུང་སྟོད་བརྒྱ་ཡང་འཛོམས་ས་སྟོང་ཡང་འཛོམས།། ཁྲི་གདུགས་ཉི་མ་འཛོམས་པ་གསེར་ལས་དཀོན།། གསེར་ལས་དཀོན་ཀྱང་ད་རེས་འདི་རུ་འཛོམས།། འབྲལ་བ་འབྲལ་ས་མེད་པའི་སྨོན་ལམ་ཞུ།། གངས་སྟོད་བརྒྱ་ཡང་འཛོམས་ས་སྟོང་ཡང་འཛོམས།། དར་སེང་དཀར་མོ་འཛོམས་པ་གསེར་ལས་དཀོན།། གསེར་ལས་དཀོན་ཀྱང་ད་རེས་འདི་རུ་འཛོམས།། འབྲལ་བ་འབྲལ་ས་མེད་པའི་སྨོན་ལམ་ཞུ།། ནགས་སྟོད་བརྒྱ་ཡང་འཛོམས་ས་སྟོང་ཡང་འཛོམས།། སྟག་མོརིས་མཛེས་འཛོམས་པ་གསེར་ལས་དཀོན།། གསེར་ལས་དཀོན་ཀྱང་ད་རེས་འདི་རུ་འཛོམས།། འབྲལ་བ་འབྲལ་ས་མེད་པའི་སྨོན་ལམ་ཞུ།། སྤང་སྟོད་བརྒྱ་ཡང་འཛོམས་ས་སྟོང་ཡང་འཛོམས།། ཤཝ་རྒོད་རྭ་བཅུ་འཛོམས་པ་གསེར་ལས་དཀོན།། གསེར་ལས་དཀོན་ཀྱང་ད་རེས་འདི་རུ་འཛོམས།། འབྲལ་བ་འབྲལ་ས་མེད་པའི་སྨོན་ལམ་ཞུ།། མཚོ་སྟོད་བརྒྱ་ཡང་འཛོམས་ས་སྟོང་ཡང་འཛོམས།། གསེར་མིག་ཉ་མོ་འཛོམས་པ་གསེར་ལས་དཀོན།། གསེར་ལས་དཀོན་ཀྱང་ད་རེས་འདི་རུ་འཛོམས།། འབྲལ་བ་འབྲལ་ས་མེད་པའི་སྨོན་ལམ་ཞུ།། དགོན་བཟང་བརྒྱ་ཡང་འཛོམས་ས་སྟོང་ཡང་འཛོམས།། མཚན་ལྡན་བླ་མ་འཛོམས་པ་གསེར་ལས་དཀོན།། གསེར་ལས་དཀོན་ཀྱང་ད་རེས་འདི་རུ་འཛོམས།། འབྲལ་བ་འབྲལ་ས་མེད་པའི་སྨོན་ལམ་ཞུ།། རྫོང་ཆེན་བརྒྱ་ཡང་འཛོམས་ས་སྟོང་ཡང་འཛོམས།། དབང་ཆེན་དཔོན་པོ་འཛོམས་པ་གསེར་ལས་དཀོན།། གསེར་ལས་དཀོན་ཀྱང་ད་རེས་འདི་རུ་འཛོམས།། འབྲལ་བ་འབྲལ་ས་མེད་པའི་སྨོན་ལམ་ཞུ།། ཡུལ་བཟང་བརྒྱ་ཡང་འཛོམས་ས་སྟོང་ཡང་འཛོམས།། ཡབ་ཡུམ་གཉིས་ཀུ་འཛོམས་པ་གསེར་ལས་དཀོན།། གསེར་ལས་དཀོན་ཀྱང་ད་རེས་འདི་རུ་འཛོམས།། འབྲལ་བ་འབྲལ་ས་མེད་པའི་སྨོན་ལམ་ཞུ།། །།

## དགུང་སྟོད་མཐོན་པོ་མཐོ་མི་མཐོ།
༉ དགུང་སྟོད་མཐོན་པོ་མཐོ་མི་མཐོ།། ཁྲི་གདུགས་ཉི་མ་འོ་མའི་མཚོ།། འོ་མའི་མཚོ་ལས་མེ་ཏོག་ཤར།། མེ་ཏོག་པདྨ་འདབ་བརྒྱད་ཤར།། པདྨ་འདབ་བརྒྱད་ཡག་མོ་རེད།། སྟེང་ཕྱོགས་ལྷ་ལ་མཆོད་པ་ཕུལ།། གངས་སྟོད་མཐོན་པོ་མཐོ་མི་མཐོ།། སེང་ཆེན་དཀར་མོ་འོ་མའི་མཚོ།། འོ་མའི་མཚོ་ལས་མེ་ཏོག་ཤར།། མེ་ཏོག་པདྨ་འདབ་རྒྱད་ཤར།། པདྨ་འདབ་རྒྱད་ཡག་མོ་རེད།། བར་ཕྱོགས་བཙན་ལ་མཆོད་པ་ཕུལ།། སྤང་སྟོད་མཐོན་པོ་མཐོ་མི་མཐོ།། ཤཝ་རྒོད་རྭ་བཅུ་འོ་མའི་མཚོ།། འོ་མའི་མཚོ་ལས་མེ་ཏོག་ཤར།། མེ་ཏོག་པདྨ་འདབ་བརྒྱད་ཤར།། པདྨ་འདབ་བརྒྱད་ཡག་མོ་རེད།། འོག་ཕྱོགས་ཀླུ་ལ་མཆོད་པ་ཕུལ།། ནགས་སྟོད་མཐོན་པོ་མཐོ་མི་མཐོ།། སྟག་མོ་རིས་མཛེས་འོ་མའི་མཚོ།། འོ་མའི་མཚོ་ལས་མེ་ཏོག་ཤར།། མེ་ཏོག་པདྨ་འདབ་བརྒྱད་ཤར།། པདྨ་འདབ་བརྒྱད་ཡག་མོ་རེད།། མཆོད་བཤམས་ཁྲ་མོར་མཆོད་པ་ཕུལ།། །།

## དགུང་སྟོད་མཐོན་པོ་ཨོ་ལོ།
༉ དགུང་སྟོད་མཐོན་པོ་ཨོ་ལོ་སྐྱེས་པའི་དགོས་གཞི་མ་རེད།། ཁྲི་གདུགས་ཉི་མ་ཨོ་ལོ་འགྲོ་བའི་རྟ་ལ་ཆིབས་ཏེ།། ཕར་ལ་འགྲོ་འགྲོ་འགྲོ་འགྲོ་རྟ་པོའི་སྐྱེལ་མ་སླེབ་བྱུང་།། ཚུར་ལ་ཡོང་དུས་ཇ་དང་ཆང་གིས་བསུ་བ་ཡོང་སོང་།། གངས་སྟོད་མཐོན་པོ་ཨོ་ལོ་སྐྱེས་པའི་དགོས་གཞི་མ་རེད།། དར་སེང་དཀར་མོ་ཨོ་ལོ་འགྲོ་བའི་རྟ་ལ་ཆིབས་ཏེ།། ཕར་ལ་འགྲོ་འགྲོ་འགྲོ་འགྲོ་རྟ་པོའི་སྐྱེལ་མ་སླེབ་བྱུང་།། ཚུར་ལ་ཡོང་དུས་ཇ་དང་ཆང་གིས་བསུ་བ་ཡོང་སོང་།། ནགས་སྟོད་མཐོན་པོ་ཨོ་ལོ་སྐྱེས་པའི་དགོས་གཞི་མ་རེད།། སྟག་མོ་རིས་མཛེས་ཨོ་ལོ་འགྲོ་བའི་རྟ་ལ་ཆིབས་ཏེ།། ཕར་ལ་འགྲོ་འགྲོ་འགྲོ་འགྲོ་རྟ་པོའི་སྐྱེལ་མ་སླེབ་བྱུང་།། ཚུར་ལ་ཡོང་དུས་ཇ་དང་ཆང་གིས་བསུ་བ་ཡོང་སོང་།། སྤང་སྟོད་མཐོན་པོ་ཨོ་ལོ་སྐྱེས་པའི་དགོས་གཞི་མ་རེད།། ཤཝ་རྒོད་རྭ་ཅུང་ཨོ་ལོ་འགྲོ་བའི་རྟ་ལ་ཆིབས་ཏེ།། ཕར་ལ་འགྲོ་འགྲོ་འགྲོ་འགྲོ་རྟ་པོའི་སྐྱེལ་མ་སླེབ་བྱུང་།། ཚུར་ལ་ཡོང་དུས་ཇ་དང་ཆང་གིས་བསུ་བ་ཡོང་སོང་།། མཚོ་སྟོད་མཐོན་པོ་ཨོ་ལོ་སྐྱེས་པའི་དགོས་གཞི་མ་རེད།། གསེར་མིག་ཉ་མོ་ཨོ་ལོ་འགྲོ་བའི་རྟ་ལ་ཆིབས་ཏེ།། ཕར་ལ་འགྲོ་འགྲོ་འགྲོ་འགྲོ་རྟ་པོའི་སྐྱེལ་མ་སླེབ་བྱུང་།། ཚུར་ལ་ཡོང་དུས་ཇ་དང་ཆང་གིས་བསུ་བ་ཡོང་སོང་།། །།

## དགུང་སྟོད་གསེར་གྱི་མེ་ཏོག
༉ དགུང་སྟོད་གསེར་གྱི་མེ་ཏོ་ཐུགས་སྤྲོ་ལ་གནང་དང་།། ཁྲི་གདུགས་གསེར་སྦྲང་བུང་བ་གླུ་གར་ལ་སྒྱུར་ཡོད།། བཀྲིས་གཡང་ཆགས་ལ་ཟེར་ན་བཀྲ་ལ་ཤིས་པར་ཤོག་ཅིག། བཀྲིས་གཡང་ཆགས་ལ་ཟེར་ན་གཡང་ལ་ཆགས་པར་ཤོག་ཅིག། གངས་སྟོད་གསེར་གྱི་མེ་ཏོ་ཐུགས་སྤྲོ་ལ་གནང་དང་།། དར་སེང་གསེར་སྦྲང་བུང་བ་གླུ་གར་ལ་སྒྱུར་ཡོད།། བཀྲིས་གཡང་ཆགས་ལ་ཟེར་ན་བཀྲ་ལ་ཤིས་པར་ཤོག་ཅིག། བཀྲིས་གཡང་ཆགས་ལ་ཟེར་ན་གཡང་ལ་ཆགས་པར་ཤོག་ཅིག། སྤང་སྟོད་གསེར་གྱི་མེ་ཏོག་ཐུགས་སྤྲོ་ལ་གནང་དང་།། ཤ་ཕྲུག་གསེར་སྦྲང་བུང་བ་གླུ་གར་ལ་སྒྱུར་ཡོད།། བཀྲིས་གཡང་ཆགས་ལ་ཟེར་ན་བཀྲ་ལ་ཤིས་པར་ཤོག་ཅིག། མཚོ་སྟོད་གསེར་གྱི་མེ་ཏོག་ཐུགས་སྤྲོ་ལ་གནང་དང་།། ཉ་མོ་གསེར་སྦྲང་བུང་བ་གླུ་གར་ལ་སྒྱུར་ཡོད།། བཀྲིས་གཡང་ཆགས་ལ་ཟེར་ན་བཀྲ་ལ་ཤིས་པར་ཤོག་ཅིག། བཀྲིས་གཡང་ཆགས་ལ་ཟེར་ན་གཡང་ལ་ཆགས་པར་ཤོག་ཅིག། སྐུ་མགྲོན་གསེར་གྱི་མེ་ཏོག་ཐུགས་སྤྲོ་ལ་གནང་དང་།། ན་གཞོན་གསེར་སྦྲང་བུང་བ་གླུ་གར་ལ་སྒྱུར་ཡོད།། བཀྲིས་གཡང་ཆགས་ལ་ཟེར་ན་བཀྲ་ལ་ཤིས་པར་ཤོག་ཅིག། བཀྲིས་གཡང་ཆགས་ལ་ཟེར་ན་གཡང་ལ་ཆགས་པར་ཤོག་ཅིག། །།

## དགུང་མཐོ་བ་གནམ་མཁའི་དཀྱིལ་འཁོར་ནང་།
༉ དགུང་མཐོ་བ་གནམ་མཁའི་དཀྱིལ་འཁོར་ནང་།། འོད་གསལ་བ་ཁྲི་གདུགས་ཉི་མ་བཞུགས།། ཡར་དཀར་གསལ་ཟླ་བ་བཀྲིས་པས།། མར་སྐར་སངས་དམངས་ཡང་གཡང་ཆགས་པས།། བཀྲིས་གཡང་ཆགས་གཉིས་པོ་།། ནཱ་ཁང་བཟང་ཁྲ་མོར་བཞུགས་དགོ་པས།། ཡུལ་དམའ་བ་ནོར་བུའི་ས་གཞི་ལུ།། རི་མཐོ་བ་རི་ཡི་མཆོག་རབ་བཞུགས།། ཕྱི་གླིང་བཞི་གླིང་ཕྲན་བཀྲིས་པས།། ལྷོ་འཛམ་བུ་གླིང་ལ་གཡང་ཆགས་པས།། བཀྲིས་གཡང་ཆགས་གཉིས་པོ།། ནང་ཁང་བཟང་ཁྲ་མོར་བཞུགས་དགོ་པས།། གཡུས་བཀྲིས་འབྲུག་ཡུལ་ལྷོ་མོན་གཞུང་།། རྟེན་བཟང་པོ་ངག་དབང་རྣམ་རྒྱལ་བཞུགས།། ཕྱི་སྐྱབས་རྗེ་མཁན་པོ་བཀྲིས་པས།། ནང་མངའ་བདག་རྒྱལ་པོ་གཡང་ཆགས་པས།། ཞལ་ཧ་ཡང་མཇལ་ཀྱང་དོ་རུང་མཇལ།། ཞལ་ཡང་ཡང་མཇལ་བའི་སྨོན་ལམ་ཞུ།། །།

## དགུང་དང་སྤྲིན་གྱི་མཚམས་ལས།
༉ དགུང་དང་སྤྲིན་གྱི་མཚམས་ལས།། ཁྲི་གདུགས་ཡིད་བཞིན་ནོར་བུ།། དགྲ་ལ་གཟའ་འཛིན་མེད་པ།། དགའ་བ་སྐྱིད་པ་འདུག་གོ།། གངས་དང་གཡའ་མིའི་མཚམས་ལས།། གངས་དང་སེང་ཆེན་དཀར་མོ་།། ཁ་བ་བུ་ཡུག་མེད་པ།། དགའ་བ་སྐྱིད་པ་འདུག། སྤང་དང་ནགས་ཀྱི་མཚམས་ལས།། སྤང་དང་ཤཝ་རྒོད་རྭ་བཅུ།། དགྲ་ལ་ཤ་ཁྱི་མེད་པ་།། དགའ་བ་སྐྱིད་པ་འདུག་གོ།། ཆུ་དང་རབ་ཀྱི་མཚམས་ལས།། ཡིད་འོང་གསེར་མིག་ཉ་མོ།། དགྲ་ལ་སྲམ་ཆུ་མེད་པ།། དགའ་བ་སྐྱིད་པ་འདུག་གོ། གཡུས་བཟང་ཁྲ་མོའི་ནང་ལས།། གཡུས་དང་ཡབ་ཡུམ་གཉིས་ཀུ།། ལུས་ལ་ན་ཚ་མེད་པ།། དགའ་བ་སྐྱིད་པ་འདུག་གོ། །།

## དགུང་ལ་མི་ཆགས་དགུང་ལ་ཆགས།
༉ དགུང་ལ་མི་ཆགས་དགུང་ལ་ཆགས།། དགུང་ལ་ཉི་ཟླ་ཟུང་གཅིག་ཆགས།། ཕྱོགས་རིས་མེད་པའི་འོད་ཟེར་གྱིས།། མུན་པ་སེལ་བའི་རྟེན་འབྲེལ་ཡིན།། རྟེན་འབྲེལ་བཟང་པོ་འགྱུར་བ་མེད།། འཛམ་གླིང་བདེ་བའི་བཀྲིས་ཤོག། བར་ལ་མི་ཆགས་བར་ལ་ཆགས།། བར་ལ་ལྷོ་སྤྲིན་སྨུག་པོ་ཆགས།། དུས་སུ་འབབ་པའི་སྦྲང་ཆར་གྱིས།། ལོ་ཐོག་སྨིན་པའི་རྟེན་འབྲེལ་ཡིན།། རྟེན་འབྲེལ་བཟང་པོ་འགྱུར་བ་མེད།། འཛམ་གླིང་བདེ་བའི་བཀྲིས་ཤོག། ས་ལ་མི་ཆགས་ས་ལ་ཆགས།། རྡོ་རྗེ་གདན་གྱི་མཆོད་རྟེན་ཆགས།། སྐལ་བཟང་སངྱས་སྟོང་བྱོན་ནས།། ཆོསའཁོར་བསྐོར་བའི་རྟེན་འབྲེལ་ཡིན།། རྟེན་འབྲེལ་བཟང་པོ་འགྱུར་བ་མེད།། འཛམ་གླིང་བདེ་བའི་བཀྲིས་ཤོག། ལྗོངས་འདིར་མི་ཆགས་ལྗོངས་འདིར་ཆགས།། ཨོ་རྒྱན་པདྨའི་སྦས་གནས་ཆགས།། སྐལ་ལྡན་དམ་ཆོས་བྱེད་པ་རྣམས།། གྲུབ་པ་ཐོབ་པའི་རྟེན་འབྲེལ་ཡིན།། རྟེན་འབྲེལ་བཟང་པོ་འགྱུར་བ་མེད།། འཛམ་གླིང་བདེ་བའི་བཀྲིས་ཤོག། དབུས་སུ་མི་ཆགས་དབུས་སུ་ཆགས།། དཔལ་ལྡན་འབྲུག་པའི་གདན་ས་ཆགས།། ལུགས་གཉིས་ཁྲིམས་ཀྱིས་འགྲོ་བ་རྣམས།། བདེ་ལ་འགོད་པའི་རྟེན་འབྲེལ་ཡིན།། རྟེན་འབྲེལ་བཟང་པོ་འགྱུར་བ་མེད།། འཛམ་གླིང་བདེ་བའི་བཀྲིས་ཤོག། སྤུངས་ཐང་མི་ཆགས་སྤུངས་ཐང་ཆགས།། སྤུངས་ཐང་མགོན་པོའི་སྒྲུབ་མཆོད་ཆགས།། གློག་ལྟར་མྱུར་བའི་འཕྲིན་ལས་ཀྱིས།། དགྲ་དཔུང་འཇོམས་པའི་རྟེན་འབྲེལ་ཡིན། །རྟེན་འབྲེལ་བཟང་པོ་འགྱུར་བ་མེད།། འཛམ་གླིང་བདེ་བའི་བཀྲིས་ཤོག། ཐིམ་ཕུག་མི་ཆགས་ཐིམ་ཕུག་ཆགས།། ཐིམ་ཕུག་ལྷ་མོའི་སྒྲུབ་མཆོད་ཆགས།། མ་ལྟར་བྱམས་པའི་ཐུགས་རྗེ་ཡིས།། བདེ་བར་སྐྱོང་བའི་རྟེན་འབྲེལ་ཡིན།། རྟེན་འབྲེལ་བཟང་པོ་འགྱུར་བ་མེད།། འཛམ་གླིང་བདེ་བའི་བཀྲིས་ཤོག། །།

## དགུང་སངས་མཐོན་པོ་ཁྲི་གདུགས་ཉི་མ་ཤར།
༉ དགུང་སངས་མཐོན་པོ་ཁྲི་གདུགས་ཉི་མ་ཤར།། དྲོད་ཉམས་ལྡན་པའི་འོད་ཟེར་འབུམ་ཕྲག་འབར།། གླིང་བཞིའི་འགྲོ་རྣམས་དགའ་བའི་ཉམས་ཤིག་ཤར།། དགའ་བའི་ཉི་མ་ནུབ་པ་མེད་པར་ཤོག། ཤར་རིའི་རྩེ་ནས་དཀར་གསལ་ཟླ་བ་ཤར།། བསིལ་ཉམས་ལྡན་པའི་འོད་ཟེར་འབུམ་ཕྲག་འབར།། གླིང་བཞིའི་འགྲོ་རྣམས་སྐྱིད་པའི་ཉམས་ཤིག་ཤར།། སྐྱིད་པའི་ཟླ་བ་ནུབ་པ་མེད་པར་ཤོག། སུམ་རྩེན་གླིང་ན་དཔག་བསམ་ལྗོན་ཤིང་འཁྲུངས།། ཞིམ་མངར་ལྡན་པའི་འབྲས་བུ་འབུམ་ཕྲག་ལྡན།། ལྷ་རྣམས་གང་འདོད་ལོངས་སྤྱོད་ཕུན་སུམ་ཚོགས།། ཕུན་ཚོགས་ལྗོན་ཤིང་ཡལ་འདབ་རྒྱས་པར་ཤོག། གསེར་ཁྲིའི་སྟེང་དུ་འཇིགས་མེད་སེངྒེ་བཞུགས།། ཕུན་ཚོགས་བསོད་ནམས་སྟོབས་ཤུགས་འབུམ་ཕྲག་འབར།། རྒྱལ་སྲིད་ཆོས་བཞིན་སྐྱོང་བའི་ཉམས་ཤིག་ཤར།། ཆོས་ཀྱི་རྒྱལ་པོ་སྐུ་ཚེ་བརྟན་པར་ཤོག། སྤྱི་གཙུག་རྒྱན་དུ་དྲིན་ཅན་བླ་མ་བཞུགས།། ཐུགས་བརྩེ་བཀྲིན་འོད་ཟེར་འབུམ་ཕྲག་འབར།། མཁས་པའི་མྱུ་གུ་འཁྲུངས་པའི་ཉམས་ཤིག་ཤར།། དྲིན་ཅན་དེ་དང་འབྲལ་བ་མེད་པར་ཤོག། གསང་ཟབ་རྫོང་དུ་ཆོས་ཀྱི་འཁོར་ལོ་བསྐོར།། མཐུན་རྐྱེན་འཛོམས་པའི་ལོངས་སྤྱོད་ཕུན་སུམ་ཚོགས།། གཞོན་པ་ང་ཚོ་སྐལ་བཟང་དུས་ཤིག་ཤར།། སྐལ་བཟང་འདི་ཡང་ཡུན་དུ་གནས་པར་ཤོག། །།

## དགུང་སངས་མཐོན་པོ་ཕྱི་ལ་བཞུགས།
༉ དགུང་སངས་མཐོན་པོ་ཕྱི་ལ་བཞུགས་པའི།། ཕྱི་ལ་བཞུགས་པའི་ལྕགས་རི་ལ་སེ་འདྲ།། ཁྲི་གདུགས་ཉི་མ་ནང་ལ་བཞུགས་པའི།། ནང་ལ་བཞུགས་པའི་ནོར་བུ་ལ་སེ་འདྲ།། གངས་སྟོད་མཐོན་པོ་ཕྱི་ལ་བཞུགས་པའི།། ཕྱི་ལ་བཞུགས་པའི་ལྕགས་རི་ལ་སེ་འདྲ།། སེང་ཆེན་དཀར་མོ་ནང་ལ་བཞུགས་པའི།། ནང་ལུ་བཞུགས་པའི་ནོར་བུ་ལ་སེ་འདྲ།། སྤང་སྟོད་མཐོན་པོ་ཕྱི་ལ་བཞུགས་པའི།། ཕྱི་ལ་བཞུགས་པའི་ལྕགས་རི་ལ་སེ་འདྲ།། ཤཝ་རྒོད་རྭ་བཅུ་ནང་ལ་བཞུགས་པའི།། ནང་ལུ་བཞུགས་པའི་ནོར་བུ་ལ་སེ་འདྲ།། ནགས་སྟོད་མཐོན་པོ་ཕྱི་ལ་བཞུགས་པའི།། ཕྱི་ལ་བཞུགས་པའི་ལྕགས་རི་ལ་སེ་འདྲ།། སྟག་མོའི་རིས་མཛེས་ནང་ལ་བཞུགས་པའི།། ནང་ལ་བཞུགས་པའི་ནོར་བུ་ལ་སེ་འདྲ།། མཚོ་སྟོད་མཐོན་པོ་ཕྱི་ལ་བཞུགས་པའི།། ཕྱི་ལ་བཞུགས་པའི་ལྕགས་རི་ལ་སེ་འདྲ།། གསེར་མིག་ཉ་མོ་ནང་ལ་བཞུགས་པའི།། ནང་ལ་བཞུགས་པའི་ནོར་བུ་ལ་སེ་འདྲ།། །།

## དགུང་སངས་མཐོན་པོ་ལ་མོ་ཕར་རྒྱབ་སྭཽ་ཡ་ལ།
༉ དགུང་སངས་མཐོན་པོ་ལ་མོ་ཕར་རྒྱབ་སྭཽ་ཡ་ལ།། ཁྲི་གདུགས་ཉི་མ་ལ་མོའི་ཚུར་རྒྱབ་སྭཽ་ཡ་ལ།། ན་ཧིང་མ་མཇལ་ས་ཐག་རྒྱང་ལས་རིང་སོང་ལ།། དུས་ཅི་མཇལ་བའི་ཞལ་རས་དཀར་སོང་སྭཽ་ཡ་ལ།། གངས་སྟོད་མཐོན་པོ་ལ་མོའི་ཕར་རྒྱབ་སྭཽ་ཡ་ལ།། སེང་ཆེན་དཀར་མོ་ལ་མོའི་ཚུར་རྒྱབ་སྭཽ་ཡ་ལ།། ན་ཧིང་མ་མཇལ་ས་ཐག་རྒྱང་ལས་རིང་སོང་ལ།། དུས་ཅི་མཇལ་བའི་ཞལ་རས་དཀར་སོང་སྭཽ་ཡ་ལ།། སྤང་གཤོང་བདེ་མོ་ལ་མོའི་ཕར་རྒྱབ་སྭཽ་ཡ་ལ།། ཤཝ་རྒོད་རྭ་བཅུ་ལ་མོའི་ཚུར་རྒྱབ་སྭཽ་ཡ་ལ།། ན་ཧིང་མ་མཇལ་ས་ཐག་རྒྱང་ལས་རིང་སོངལ་།། དུས་ཅི་མཇལ་བའི་ཞལ་རས་དཀར་སོང་སྭཽ་ཡ་ལ།། །།

## དགུང་སངས་མཐོན་པོ་གསེར་གྱི་ཀ་བ་འདྲ།
༉ དགུང་སངས་མཐོན་པོ་གསེར་གྱི་ཀ་བ་ལ་དང་འདྲ་སོང་།། ཁྲི་གདུགས་ཉི་མ་གཡུ་ཡི་གདུང་མ་ལ་དང་འདྲ་སོང།། གསེར་གྱི་ཀ་བ་འགྱུར་ལྡོག་མེད་པར་ལ་དང་བཞུགས་ཤིག། གཡུ་ཡི་གདུང་མ་འགྱུར་ལྡོག་མེད་པར་ལ་ཅིག་བཞུགས་ཤིག། རང་སེམས་དགའ་ལ་མི་སེམས་སྐྱིད་པ་ལ་ཅིག་བྱུང་སོང་།། མཆེད་གྲོགས་རྣམས་ཀྱང་དམ་ཚིག་གཙང་མ་ལ་ཅིག་བཞུགས་ཤིག། གངས་སྟོད་མཐོན་པོ་གསེར་གྱི་ཀ་བ་ལ་དང་འདྲ་སོང་།། སེང་ཆེན་དཀར་མོ་གཡུ་ཡི་གདུང་མ་ལ་དང་འདྲ་སོང་།། གསེར་གྱི་ཀ་བ་འགྱུར་ལྡོག་མེད་པ་ལ་ཅིག་བཞུགས་ཤིག། གཡུ་ཡི་གདུང་མ་འགྱུར་ལྡོག་མེད་པར་ལ་ཅིག་བཞུགསཤིག། རང་སེམས་དགའ་ལ་མི་སེམས་སྐྱིད་པ་ལ་ཅིག་བྱུང་སོང་།། མཆེད་གྲོགས་རྣམས་ཀྱང་དམ་ཚིག་གཙང་མ་ལ་ཅིག་བཞུགས་ཤིག། སྤང་གཤོང་བདེ་མོ་གསེར་གྱི་ཀ་བ་ལ་དང་འདྲ་སོང་།། ཤཝ་རྒོད་རྭ་བཅུ་གཡུ་ཡི་གདུང་མ་ལ་དང་འདྲ་སོང་།། གསེར་གྱི་ཀ་བ་འགྱུར་ལྡོག་མེད་པ་ལ་ཅིག་བཞུགས་ཤིག། གཡུ་ཡི་གདུང་མ་འགྱུར་ལྡོག་མེད་པ་ལ་ཅིག་བཞུགས་ཤིག། རང་སེམས་དགའ་ལ་མི་སེམས་སྐྱིད་པ་ལ་ཅིག་བྱུང་སོང་།། མཆེད་གྲོགས་རྣམས་ཀྱང་དམ་ཚིག་གཙང་མ་ལ་ཅིག་བཞུགས་ཤིག། །།

## དགུང་སངས་མི་ཆགས་དགུང་སངས་ཆགས།
༉ དགུང་སངས་མི་ཆགས་དགུང་སངས་ཆགས།། ཆགས་ལ་ཟེར་ཆགས།། དགུང་དང་ལ་ཁྲི་གདུགས་ཉི་མ་ཆགས།། ཆགས་ལ་ཟེར་ཆགས།། གངས་སྟོད་མི་ཆགས་ཆགས་པ་ལ་གིས་གཅིག་གཉིས་གསུམ།། གངས་དང་སེང་ཆེན་དཀར་མོ་ལ་ཆགས་པ་ལ་གིས་བཞི་ལྔ་དྲུག། སྤང་སྟོད་མི་ཆགས་སྤང་སྟོད་ཆགས།། ཆགས་ལ་ཟེར་ཆགས།། སྤང་དང་ལ་ཤྭཝ་རྒོད་རྭ་བཅུ་ཆགས།། ཆགས་ལ་ཟེར་ཆགས།། མཚོ་སྟོད་མི་ཆགས་ཆགས་པ་ལ་གིས་གཅིག་གཉིས་གསུམ།། མཚོ་དང་གསེར་མིག་ཉ་མོ།། ཆགས་པ་ལ་གིས་བཞི་ལྔ་དྲུག། རྫོང་ཆེན་མི་ཆགས་རྫོང་ཆེན་ཆགས།། ཆགས་ལ་ཟེར་ཆགས།། རྫོང་དང་དབང་ཆེན་དཔོན་པོ་ཆགས།། ཆགས་ལ་ཟེར་ཆགས།། གཡུས་བཟང་མི་ཆགས།། ཆགས་པ་ལ་གིས་གཅིག་གཉིས་གསུམ།། གཡུས་དང་ཡབ་ཡུམ་གཉིས་ཀུ་ལ།། ཆགས་པ་ལ་གིས་བཞི་ལྔ་དྲུག། །།

## དགོན་པ་གསེར་ལས་གྲུབ་པ།
༉ དགོན་པ་གསེར་ལས་གྲུབ་པའི་དཔོན་གཡོག་ཚོ།། ཉི་མ་ཤར་གྱི་ཕྱོགས་སུ་མི་འབྱོན་ག། ཁྲི་གདུགས་ཉི་མ་འདྲ་བའི་རྟ་ཕོ་བཙུགས།། ཞོ་ཤེལ་ཟླ་བ་འདྲ་བའི་སྒ་ཆས་སྒྲོན། སྐར་མ་སྨིན་དྲུག་མང་པོ་སོ་སོརའགྱེས།། མ་རིག་མུན་པ་སེལ་བར་མི་བྱོན་ག། དགོན་པ་གསེར་ལས་གྲུབ་པའི་དཔོན་གཡོག་ཚོ།། ཉི་མ་ལྷོ་ཡི་ཕྱོགས་སུ་མི་འབྱོན་ག། རྨ་བྱ་སྔོན་མོ་འདྲ་བའི་རྟ་ཕོ་བཙུགས།། ཁུ་བྱུག་སྔོན་མོ་འདྲ་བའི་སྒ་ཆས་སྒྲོན། བྱ་ལ་བྱ་ཆས་མང་པོ་སོ་སོར་འགྱེས།། ཆོས་འཁོར་ལྷ་ས་མཇལ་བར་མི་འབྱོན་ག། དགོན་པ་གསེར་ལས་གྲུབ་པའི་དཔོན་གཡོག་ཚོ།། ཉི་མ་ནུབ་ཀྱི་ཕྱོགས་སུ་མི་འབྱོན་ག། གཡས་རི་གཙང་ཆུ་འདྲ་བའི་རྟ་ཕོ་བཙུགས།། སྐྱིད་ཆུ་སྔོན་མོ་འདྲ་བའི་སྒ་ཆས་སྒྲོན།། ཆུ་ལ་ཆུ་ཆེན་མང་པོ་སོ་སོར་འགྱེས།། དངུལ་གྱི་བུམ་ཆུ་འདེགས་པར་མི་འབྱོན་ག། དགོན་པ་གསེར་ལས་གྲུབ་པའི་དཔོན་གཡོག་ཚོ།། ཉི་མ་བྱང་གྱི་ཕྱོགས་སུ་མི་འབྱོན་ག། ཕོ་ཤིང་སྟག་པ་འདྲ་བའི་རྟ་ཕོ་བཙུགས།། མོ་ཤིང་གླང་མ་འདྲ་བའི་སྒ་ཆས་སྒྲོན།། ཤིང་ལ་ཤིང་ཆེནམང་པོ་སོ་སོར་འགྱེས།། ཀ་གཞི་གདུང་བརྒྱད་བཙུགས་པར་མི་འབྱོན་ག། །།

## དགོན་བཟང་གི་ཕྱོགས་ལ་བཞུགས་པའི།
༉ དགོན་བཟང་གི་ཕྱོགས་ལ་བཞུགས་པའི།། མཚནལྡན་བླ་མ་གཅིག་གིས་ཡར་ལས་ཡར་ཤོག་གསུངས་དོ།། ཤོག་གསུངས་པ་བཀྲིན་ཆེ་སོང་།། མཚན་ལྡན་ཁྱོད་དང་འདྲ་བའི།། ་བྱིན་རླབས་ང་ལ་མིན་འདུག། རྫོང་ཆེན་གི་ཕྱོགས་ལ་བཞུགས་པའི།། དབང་ཆེན་དཔོན་པོ་གཅིག་གིས།། ཡར་ལས་ཡར་ཤོག་གསུངས་དོ།། ཤོག་གསུངས་པ་བཀྲིན་ཆེ་སོང་།། དབང་ཆེན་ཁྱོད་དང་འདྲ་བའི།། དབང་ཚད་ང་ལ་མིན་འདུག།། གཡུས་བཟང་གི་ཕྱོགས་ལ་བཞུགས་པའི།། ཡབ་ཆེན་ཨ་པ་གཅིག་གིས།། ཡར་ལས་ཡར་ཤོག་གསུང་དོ།། ཤོག་གསུངས་པ་བཀྲིན་ཆེ་སོང་།། ཡབ་ཆེན་་ཁྱོད་དང་འདྲ་བའི།། ཟས་ནོར་ང་ལ་མིན་འདུག།། །།

## དགོན་བཟང་མི་ཆགས།
༉ དགོན་བཟང་མི་ཆགས་དགོན་བཟང་ཆགས་པ་ལ་གི་ཡོ་ཡོ།། དགོན་བཟང་རྟ་ལོ་དགོན་པ་ཆགས་ལ་གི་ཡོ་ཡོ།། བླ་མ་མི་བཞུགས་བླ་མ་བཞུགས་པ་ལ་གི་ཡོ་ཡོ།། བླ་མ་ངག་དབང་རྣམ་རྒྱལ་ཞུགས་པ་ལ་གི་ཡོ་ཡོ།། གདན་ས་མི་ཆགས་གདན་ས་ཆགས་པ་ལ་གི་ཡོ་ཡོ།། གདན་ས་སྤུང་ཐང་བདེ་ཆན་ཆགས་པ་ལ་གི་ཡོ་ཡོ།། བླ་མ་མི་བཞུགས་བླ་མ་ཞུགས་པ་ལ་གི་ཡོ་ཡོ།། བླ་མ་སྐྱབས་རྗེ་མཁན་པོ་བཞུགས་པ་ལ་གི་ཡོ་ཡོ།། རྫོང་ཆེན་མི་ཆགས་རྫོང་ཆེན་ཆགས་པ་ལ་གི་ཡོ་ཡོ།། རྫོང་ཆེན་བཀྲིས་ཆོས་རྫོང་ཆགས་པ་ལ་གི་ཡོ་ཡོ།། དབང་ཆེན་མི་བཞུགས་དབང་ཆེན་བཞུགས་པ་ལ་གི་ཡོ་ཡོ།། དབང་ཆེན་མི་དབང་རྒྱལ་པོ་བཞུགས་པ་ལ་གི་ཡོ་ཡོ།། །།

## དགོན་ལ་ཨྱོན་པདྨའི་ལུང་བསྟན་དང་།
༉ དགོན་ལ་ཨྱོན་པདྨའི་ལུང་བསྟན་དང་།། འབངས་ལ་སྤྱི་ཡོངས་བསོད་ནམས་དུས་གཅིག་སྨིན།། དུས་ལ་འདི་རིང་བཀྲིས་གཡང་ཆགས་གཉིས།། མགོན་ལ་ཆོས་རྒྱལ་སྤྱི་བོའི་གཙུག་ཏུ་བཀུར།། དུས༌ལ་འདི་རིང་དགའ་སྐྱིད་ལྡན་པའི་ཉིནམ།། མགོན་ལ་ཆོས་རྒྱལ༌གསེར༌ཁྲི་མངའ་གསོལ་བཟང་།། གདུང་ལ་བརྒྱུད་ཀྱིས་མཐོ་བའི་ལྷ་སྲས་མཆོག། དཔལ་ལ་ཨྱོན་དབང་ཕྱུག་ལྗོངས་འདིའི་མགོན། དུས་ལ་འདི་རིང་བཀྲིས་གཡང་ཆགས་གཉིས།། མགོན་ལ་ཆོས་རྒྱལ་སྤྱི་བོའི་བཙུག་ཏུ་བཀུར།། ས༌ལ༌འདི༌རིང༌དགའ༌སྐྱིད༌ལྡན༌པའི་ཉིནམ།། མགོན་ལ་ཆོས་རྒྱལ་གསེར་ཁྲི་མངའ༌གསོལ༌བཟང་།། ཕ་ལ་ཨྱོན་པདྨ་བྱིན་རླབས་ཆེ།། ལྷ་ལ་ཆོས་སྐྱོང་སྲུང་མ་འཕྲིན་ལས་མྱུར།། དུས་ལ་འདི་རིང་བཀྲིས་གཡང་ཆགས་གཉིས།། མགོན་ལ་ཆོས་རྒྱལ་སྤྱི་བོའི་བཙུག་ཏུ་བཀུར།། དུས་ལ་འདི་རིང་དགའ་སྐྱིད་ལྡན་པའི་ཉིནམ།། མགོན་ལ་ཆོས་རྒྱལ༌གསེར་ཁྲི༌མངའ་གསོལ༌བཟང་།། ལྗོངས་ལ་འདི་ལ་བདེ་སྐྱིད་འབྱུང་བའི་གནས།། མགོན་ལ་ཆོས་རྒྱལ་ཡབ་སྲས་སྐུ་ཚེ་བརྟན།། དུས་ལ་འདི་རིང་བཀྲིས་གཡང་ཆགས་གཉིས།། མགོན་ལ་ཆོས་རྒྱལ་སྤྱི་བོའི་བཙུག་ཏུ་བཀུར།། །།

## འགྲོ་ཟེར་ན་རྟ་ཕོ་ང་ལ་མེད།
༉ འགྲོ་ཟེར་ན་རྟ་ཕོ་ང་ལ་མེད།། རྐང་ལྷམ་ཅུང་བྱུང་ན་རྟ་ཕོ་རེད།། ཨ་རོགས་ཚོ།། སྡོད་ཟེར་ན་གནས་པོ་ང་ལ་མེད།། ཆུ་མེ་ཤིང་བྱུང་ན་གནས་པོ་རེད།། ཨ་རོགས་ཚོ།། བར་ལི་ཐང་གཞུང་ནས་རྟ་གཅིག་ཉོ།། རྟ་གསེར་སྒ་མ་རྒྱབ་ལོ་གསུམ་སོང་།། ཨ་རོགས་ཚོ།། དུས་ད་ལོ་གསེར་སྒ་མ་རྒྱབ་ན།། རྟ་རྒོད་མ་སྤུ་ཁ་འགྱུར་ས་རེད།། ཨ་རོགས་ཚོ།། འགྲོ་བསམ་པའི་རི་ལ་ཁ་བ་འབབ།། ང་མི་འགྲོའི་རི་ལ་ཉི་མ་ཤར།།ཨ་རོགས་ཚོ།། ཆུ་ཆེན་པོ་གཅིག་དང་ཆུང་བ་གཉིས།། རྐང་ལྷམ་ཆུང་ཕུད་ས་ག་ན་རེད།། ཨ་རོགས་ཚོ།། ལ་ཆེན་པོ་གཅིག་དང་ཆུང་བ་གཉིས།། མགོ་ཞྭ་མོ་ཕུད་ས་ག་ན་རེད།། ཨ་རོགས་ཚོ།། གཡུས་བརྒྱ་གྲོང་གཅིག་ལ་སྨན་ཆུང་གཉིས།། གཏམ་སྙིང་གཏམ་བཤད་ས་ག་ན་རེད།། ཨ་རོགས་ཚོ།། །།

## རྒྱ་གར་ལ་གི་ཆུ་དང་ཞེས་པའི།
༉ རྒྱ་གར་ལ་གི་ཆུ་དང་ཞེས་པའི།། ཡར་ཡར་བོད་ཀྱི་ཆུ་གཉིས།། དང་པོ་གངས་དཀར་ཏི་སེ་ཕྱོགས་ནས།། འབབ་ས་གཅིག་པུ་ཡིན་པས།། ལུང་པ་ཁག་ཁག་མང་རབས་བཞིན་དུ།། སོ་སོར་འགྲོ་དགོས་བྱུང་ཡོད།། གསུམ་པ་བླ་མའི་ཁྲུས་བུམ་ནང་ལས།། ཞལ་འཛོམས་ཡོད་པ་ཞུ་ཤིག། འབྲུ་ཆུང་ལ་གིས་གཅིག་བྱས་ཞེས་པའི།། ཀྲེ་མོ་ལ་གིས་གཉིས་བྱས།། དང་པ་ཞིང་ཁང་གྲུ་བཞི་ནང་ལ།། འཚོ་ས་གཅིག་པུ་ཨིན་པས།། འབྲུ་དང་ཀྲེ་མོ་མ་འདྲ་བཞིན་དུ།། སོ་སོར་འགྲོ་དགོས་བྱུང་ཡོད།། གསུམ་པ་ཆུ་རག་རྣམ་དག་འོག་ལ།། ཞལ་འཛོམས་ཡོད་པ་ཞུ་ཤིག། བུ་ཆུང་ལ་གིས་གཅིག་བྱས་ཞེས་པའི།། བུ་མོ་ལ་གིས་གཉིས་བྱས།། དང་པ་ཡབ་ཡུམ་གཉིས་ཀྱི་ཁོངས་ལས།། འཁྲུངས་ས་གཅིག་པུ་ཨིན་པས།། བུ་དང་བུ་མོ་མ་འདྲ་བཞིན་དུ།། སོ་སོར་འགྲོ་དགོས་འབྱུང་ཡོད།། གསུམ་པ་བཞུགས་གྲལ་མི་མང་གོང་ལ།། ཞལ་འཛོམས་ཡོད་པ་ཞུ་ཡོད།། །།

## རྒྱ་ནག་ནོར་བུ་རི་གི་ཕར་རྒྱབ་ན།
༉ རྒྱ་ནག་ནོར་བུ་རི་གི་ཕར་རྒྱབ་ན།། ཨོ་ལོ་ནོར་བུ་རི་གི་ཚུར་རྒྱབ་ན།། བཞེངས་པ་རྣམས་སུ་དགོན་བཟང་ཁྲ་མོ་བཞེངས།། བཞུགས་པ་རྣམས་སུ་མཚན་ལྡན་བླ་མ་བཞུགས།། མཚན་ལྡན་བླ་མའི་ཐུགས་ལ་སྒོམ་པ་གནང་།། བྱིན་རླབས་སྲུང་སྐུད་བསྟན་པ་དར་སེ་དར།། རྒྱ་ནག་ནོར་བུ་རི་གི་ཕར་རྒྱབ་ན།། ཨོ་ལོ་ནོར་བུ་རི་གི་ཚུར་རྒྱབ་ན།། བཞེངས་པ་རྣམས་སུ་རྫོང་ཆེན་ཁྲ་མོ་བཞེངས།། བཞུགས་པ་རྣམས་སུ་དབང་ཆེན་དཔོན་པོ་བཞུགས།། དབང་ཆེན་དཔོན་པོའི་ཐུགས་ལ་སྒོམ་པ་གནང་།། ཁ་དབང་ཚིག་གསུམ་བསྟན་པ་དར་སེ་དར།། རྒྱ་ནག་ནོར་བུ་རི་གི་ཕར་རྒྱབ་ན།། ཨོ་ལོ་ནོར་བུ་རི་གི་ཚུར་རྒྱབ་ན།། བཞེངས་པ་རྣམས་སུ་ཡུལ་བཟང་ཁྲ་མོ་བཞེངས།། ཞུགས་པ་རྣམས་སུ་ཡབ་ཡུམ་གཉིས་པོ་བཞུགས།། ཡབ་ཡུམ་གཉིས་པོའི་ཐུགས་ལ་སྒོམ་པ་གནང་།། བུ་དང་བུ་མོའི་བསྟན་པ་དར་སེ་དར།། །།

## རྒྱ་བཟའ་བོད་ལ་མི་འགྲོ་འཚེ་བ་ཡོད།
༉ རྒྱ་བཟའ་བོད་ལ་མི་འགྲོ་འཚེ་བ་ཡོད།། དབང་ཕྱུག་་བོད་ལ་མི་འགྲོ་དགོངས་པ་གནང།། ཡབ་ཆེན་མི་དབང་རྒྱལ་པོ་བདག་ལ་གསོན།། ཡབ་ཆེན་གསེར་ཁྲི་སྟེང་ལས་དགོངས་པ་གནང་།། ཡུམ་ཆེན་མི་དབང་རྒྱལ་མོ་བདག་ལ་གསོན།། ཡུམ་ཆེན་དངུལ་ཁྲི་སྟེང་ལས་དགོངས་པ་གནང་།། བུ་མོ་རྒྱ་བཟའ་བཞུགས་སའི་གཡས་ཕྱོགས་སུ།། གསེར་པོ་གསེར་གྱི་རང་འཐག་ཆ་གཅིག་ཡོད།། གནམ་ལ་ཧ་རུང་གསེར་ཕྱེ་བརྒྱ་རེ་འཐག། གནམ་ལ་ཕྱི་རུ་གསེར་ཕྱེ་སྟོང་རེ་འཐག། གནམ་ལ་གསེར་ཕྱེ་བརྒྱ་འཐག་སྟོང་འཐག་སྟེ།། འདི་ཡང་བོད་ཀྱི་བློན་པོའི་ལམ་མཇུག་ཕུལ།། །།

## རྒྱ་ཡུལ་སྐར་མའི་གཞུང་ལ།
༉ རྒྱ་ཡུལ་སྐར་མའི་གཞུང་ལ།། གསེར་གྱི་ཀ་བ་ལ།། ཀ་བཞི་གདུང་བརྒྱད་བཞེངས་པའི་སོ་ཡ་ལ།། ཕུ་ལ་དགོན་པ་མི་ཆགས།། དགོན་པ་སེ་ར་འབྲས་སྤུངས།། ལྷ་ས་སྐྱིད་ཆུ་སྔོན་མོ།། ངང་པ་བརྒྱ་ཡི་གདན་ས།། ངང་པ་གཡས་ལ་ཆགས་ན།། གཡས་ལ་དགའ་བ་འདུག་གོ། ངང་པ་གཡོན་ལ་ཆགས་ན།།། གཡོན་ལ་སྐྱིད་པ་འདུག་གོ། གཡས་པའི་ལོགས་ལས་ཆང་ཕུད་བཞེས།། ཆང་ཕུད་ལེགས་མོ་གེ་སེརརྒྱལ་པོ་བཞེས་བཞེས།། གཡོན་པའི་ལོགས་ལས་ཕྱེ་མར་བཞེས།། ཕྱེ་མར་ལེགས་མོ་སེང་ལྕམ་འབྲུག་མོ་བཞེས་བཞེས།། རྒྱ་ཡུལ་སྐར་མའི་གཞུང་ལ།། དངུལ་གྱི་ཀ་བ་ལ།། ཀ་བཞི་གདུང་བརྒྱད་བཞེངས་པའི་སོ་ཡ་ལ།། ཕུ་ལ་དགོན་པ་མི་ཆགས།། དགོན་པ་སེ་ར་འབྲས་སྤུངས།། ལྷ་ས་སྐྱིད་ཆུ་སྔོན་མོ།། ངང་པ་བརྒྱ་ཡི་གདན་ས།། ངང་པ་གཡས་ལ་ཆགས་ན།། གཡས་ལ་དགའ་བ་འདུག་གོ། ངང་པ་གཡོན་ལ་ཆགས་ན།། གཡོན་ལ་སྐྱིད་པ་འདུག་གོ། གཡས་པའི་ལོགས་ལས་ཆང་ཕུད་བཞེས།། ཆང་ཕུད་ལེགས་མོ་གེ་སེརརྒྱལ་པོ་བཞེས་བཞེས།། གཡོན་པའི་ལོགས་ལས་ཕྱེ་མར་བཞེས།། ཕྱེ་མར་ལེགས་མོ་སེང་ལྕམ་འབྲུག་མོ་བཞེས་བཞེས།། རྒྱ་ཡུལ་སྐར་མའི་གཞུང་ལ།། གཡུ་ཡི་ཀ་བ་ལ།། ཀ་བཞི་གདུང་བརྒྱད་བཞེངས་པའི་སོ་ཡ་ལ།། ཕུ་ལ་དགོན་པ་མི་ཆགས།། དགོན་པ་སེ་ར་འབྲས་སྤུངས།། ལྷ་ས་སྐྱིད་ཆུ་སྔོན་མོ།། ངང་པ་བརྒྱ་ཡི་གདན་ས།།ངང་པ་གཡས་ལ་ཆགས་ན།། གཡས་ལ་དགའ་བ་འདུག་གོ། ངང་པ་གཡོན་ལ་ཆགས་ན།། གཡོན་ལ་སྐྱིད་པ་འདུག་གོ། གཡས་པའི་ལོགས་ལས་ཆང་ཕུད་བཞེས།། ཆང་ཕུད་ལེགས་མོ་གེ་སེརརྒྱལ་པོ་བཞེས་བཞེས།། གཡོན་པའི་ལོགས་ལས་ཕྱེ་མར་བཞེས།། ཕྱེ་མར་ལེགས་མོ་སེང་ལྕམ་འབྲུག་མོ་བཞེས་བཞེས།། །།

## རྒྱལ་ཁབ་ཡོངས་ལས་སྐྱིད་པ།
༉ རྒྱལ་ཁབ་ཡོངས་ལས་སྐྱིད་པ།། སྨན་ལྗོངས་འབྲུག་གི་རྒྱལ་ཁབ།། བདེ་ཞིང་ཕུན་སུམ་ཚོགས་པ།། མངའ་བདག་བདེ་ཞིང་སྐྱིད་པ།། དགའ་བ་ལ་སྐྱིད་པ་འདུག།། སྭོ་ཡ་ལ།། གོང་མ་རྒྱལ་བའི་སྐལ་བ།། བརྒྱུད་འཛིན་དབང་ཕྱུག་རིམ་བྱོན།། ལུགས་གཉིས་འཁོལ་ལོས་བསྒྱུར་ལ།། མངའ་འབངས་བདེ་ཞིང་སྐྱིད་སོང་།། དམ་པ་ཆོས་ཀྱིས་སྐྱིད་ལ་པ།། ཉམས་མེད་སངས་རྒྱས་བསྟན་པ།། དགའ་བ་ལ་སྐྱིད་པ་འདུག། སྭོ་ཡ་ལ།། ཆོས་སྐྱོང་ཡོན་ཏན་ལྡན་པ།། མངའ་འབངས་བདེ་ཞིང་སྐྱིད་པ།། སྡོང་གྲོགས་ལྷ་ཡི་སྐལ་བ།། ཡེ་ཤེས་མགོན་པོ་ལྕམ་དྲལ།། འཕྲིན་ལས་ཐོགས་པ་མེད་པ།། མངའ་འབངས་བདེ་ཞིང་སྐྱིད་པ།། དགའ་བ་ལ་སྐྱིད་པ་འདུག། སྭོ་ཡ་ལ།། ཞི་དྲག་བློན་པོའི་སྐལ་བ།། ཆོས་སྲིད་བློན་གྲོགས་ཡོངས་ལ།། རྒྱལ་གཅེས་ཤ་ཞེན་ཆེ་བ།། མངའ་འབངས་བདེ་ཞིང་སྐྱིད་པ།། སྦྱིན་བདག་འབངས་ཀྱི་སྐལ་བ།། མ་ཉམས་འབྲུག་གི་མི་སེར།། དགའ་བ་ལ་སྐྱིད་པ་འདུག། སྭོ་ཡ་ལ།། ཐ་དང་དམ་ཚིག་གཙང་བ།།མངའ་འབངས་བདེ་ཞིང་སྐྱིད་པ།། །།

## རྒྱལ་ལོ་རྒྱལ་ལོ་ལྷ་རྒྱལ་ལོ། ༡ པ།
༉ རྒྱལ་ལོ་རྒྱལ་ལོ་ལྷ་རྒྱལ་ལོ།། དཔལ་ལྡན་འབྲུག་པ་ལྷ་རྒྱལ་ལོ།། དཔལ་འཁོར་ལོ་སྡོམ་པའི་གནས་མཆོག་ན།། ལུགས་གཉིས་ཀྱི་བསྟན་པ་དར་བའི་ཡུལ།། འབྲུག་རྒྱལ་ཁབ་བདེ་སྐྱིད་ལྡན་པའི་གླིང་།། ལྷ་ཨོ་རྒྱན་གུ་རུའི་སྦས་གནས་ཡིན།། རྒྱལ་ལོ་་་་་་་་་་།། དཔལ་ལྡན་་་་་་་་་་།། དཔོན་མངའ་བདག་ཞོ་ཤེལ་ཟླ་བ་ལ།། འབངས་བློན་འཁོར་ནམ་ཁའི་སྐར་ཚོགས་འདྲ།། མཐའ་དམ་ཚིག་གསལ་བའི་འོད་ཟེར་གྱིས།། ཡུལ་རྒྱལ་ཁབ་སྐྱིད་སྡུག་མུན་པ་སེལ།། རྒྱལ་ལོ་་་་་་་་་་།། དཔལ་ལྡན་་་་་་་་་་་་།། ཚེ་ད་རེས་འདོད་ཡོན་ལོངས་སྤྱོད་འཛོམས།། བདེ་སྐྱིད་ཀྱི་དགའ་སྟོན་ཕུན་སུམ་ཚོགས།། དེ་མངའ་བདག་རྒྱལ་པོའི་སྐུ་དྲིན་ཡིན།། སྐུ་ཞབས་པད་བརྟན་པའི་རྟེན་འབྲེལ་ཞུ།། རྒྱལ་ལོ་་་་་་་་་་།། དཔལ་ལྡན་་་་་་་་་་་་།། ཆོས་སངས་རྒྱས་བསྟན་པ་དར་ཞིང་རྒྱས།། དུས་གཏན་དུ་བདེ་བའི་གོ་འཕང་ཡོད།། འདི་བསྟན་འཛིན་སྐྱེས་བུའི་བཀྲིན་ཡིན།། ཆོས་འཛམ་གླིང་ཁྱབ་པའི་སྨོན་ལམ་ཞུ།། རྒྱལ་ལོ་་་་་་་་་་།། དཔལ་ལྡན་་་་་་་་་་་་།། ཡུལ་རང་དབང་རང་བཙན་བསྐལ་བརྒྱར་བརྟན།། འབངས་འཁོར་གཡོག་མངའ་ཐང་གོང་ལས་འཕེལ།། འདི་རྗེ་འབངས་དམ་ཚིག་གཙང་མའི་དྲིན།། དུས་ནམ་ཡང་འགྱུར་མེད་བཀྲིས་ཤོག། རྒྱལ་ལོ་རྒྱལ་ལོ་ལྷ་རྒྱལ་ལོ།། དཔལ་ལྡན་འབྲུག་པ་ལྷ་རྒྱལ་ལོ།། །།

## རྒྱལ་ལོ་རྒྱལ་ལོ་ལྷ་རྒྱལ་ལོ། ༢ པ།
༉ རྒྱལ་ལོ་རྒྱལ་ལོ་ལྷ་རྒྱལ་ལོ།། དཔལ་ལྡན་འབྲུག་པ་ལྷ་རྒྱལ་ལོ།། མི་འགྱུར་གསེར་གྱི་ཁྲི་སྟེང་ན།། མི་དབང་མངའ་བདག་རིན་པོ་ཆེ།། སྐུ་ལ་འགྱུར་བ་མེད་པར་ཤོག། གསུང་ལ་འགག་པ་མེད་པར་ཤོག། རྒྱལ་ལོ་རྒྱལ་ལོ་ལྷ་རྒྱལ་ལོ།། དཔལ་ལྡན་འབྲུག་པ་ལྷ་རྒྱལ་ལོ།། ཐུགས་ལ་འཁྲུལ་བ་མེད་པར་ཤོག། དབུ་འཕང་དགུང་ལས་མཐོ་བར་ཤོག། ཕྱོགས་ལས་རྣམ་པར་རྒྱལ་བར་ཤོག། སྐུ་ཚེ་ཉི་ཟླ་མཉམ་པར་ཤོག། རྒྱལ་ལོ་རྒྱལ་ལོ་ལྷ་རྒྱལ་ལོ།། དཔལ་ལྡན་འབྲུག་པ་ལྷ་རྒྱལ་ལོ།། རྒྱལ་བརྒྱུད་ཆུ་ལས་རིང་བར་ཤོག། མངའ་ཐང་དར་ཞིང་རྒྱས་པར་ཤོག། མི་སེར་བདེ་ཞི་སྐྱིད་པར་ཤོག། ལུས་ལ་ན་ཚ་མེད་པར་ཤོག། རྒྱལ་ལོ་རྒྱལ་ལོ་ལྷ་རྒྱལ་ལོ།། དཔལ་ལྡན་འབྲུག་པ་ལྷ་རྒྱལ་ལོ།། སེམས་ལ་སྡུག་བསྔལ་མེད་པར་ཤོག། ཚེ་ལ་བར་ཆད་མེད་པར་ཤོག། ནད་མུག་འཁྲུག་རྩོད་ཞི་བར་ཤོག། དགའ་སྐྱིད་དཔལ་གཡང་འཛོམས་པར་ཤོག། རྒྱལ་ལོ་རྒྱལ་ལོ་ལྷ་རྒྱལ་ལོ།། དཔལ་ལྡན་འབྲུག་པ་ལྷ་རྒྱལ་ལོ།། སངས་རྒྱས་བསྟན་པ་དར་བར་ཤོག། ཞལ་ཡང་ཡང་མཇལ་བའི་སྨོན་ལམ་ཞུ།། ལྷ་དཀོན་མཆོག་གསུམ་གྱི་བྱིན་རླབས་ཀྱིས།། དུས་གཏནདུ་བདེ་བའི་བཀྲ་ཤིས་ཤོག། །།

## སྒྲོམ་མཆོད་དར་གྱིས་མ་བརྒྱན།
༉ སྒྲོམ་མཆོད་དར་གྱིས་མ་བརྒྱན།། སྒྲོམ་མཆོད་དར་གྱིས་བརྒྱན་ཟེར་ན།། སྟེང་ཕྱོགས་ལྷ་ལུ་འབུལ་ལོ།། ལྷ་ཡི་དབང་པོ་བརྒྱ་བྱིན།། སྒྲ་སྙན་ཕང་མར་ཞུ་གེ། སྒྲོམ་མཆོད་དར་གྱིས་མ་བརྒྱན།། སྒྲོམ་མཆོད་དར་གྱིས་བརྒྱན་ཟེར་ན།། བར་ཕྱོགས་བཙན་ལུ་འབུལ་ལོ།། བཙན་གྱི་ཡ་མ་སྤུན་བདུན།། སྒྲ་སྙན་ཕང་མར་ཞུ་གེ། སྒྲོམ་མཆོད་དར་གྱིས་མ་བརྒྱན།། སྒྲོམ་མཆོད་དར་གྱིས་བརྒྱན་ཟེར་ན།། འོག་ཕྱོགས་ཀླུ་ལུ་འབུལ་ལོ།། ཀླུ་རྒྱལ་གཙུག་ན་རིན་ཆེན།། སྒྲ་སྙན་ཕང་མར་ཞུ་གེ།། །།

## ངེའི་ཕ་ཡུལ་གངས་རི་དཀར་པོ་འདྲ།
༉ ངེའི་ཕ་ཡུལ་གངས་རི་དཀར་པོ་འདྲ།། གངས་རི་དཀར་པོ་མཐོང་ཚེ་ཕ་ཡུལ་དྲན།། སྤང་ལ་གི་འོ།ངེའི་ཡབ་ཆེན་ཁྲི་གདུགས་ཉི་མ་་འདྲ།། ཁྲི་གདུགས་ཉི་མ་མཐོང་ཚེ་ཡབ་ཆེན་དྲན།། སྤང་ལ་གི་འོ། ངེའི་ཡུམ་ཆེན་ཞོ་ཤེལ་ཟླ་བ་འདྲ།། ཞོ་ཤེལ་ཟླ་བ་་མཐོང་ཚེ་ཡུམ་ཆེན་དྲན།། སྤང་ལ་གི་འོ། ངེའི་སྤུན་ཆ་ནམ་མཁའི་སྐར་མ་འདྲ།། ནམ་མཁའི་སྐར་མ་མཐོང་ཚེ་སྤུན་ཆ་དྲན།། སྤང་ལ་གི་འོ། ངེའི་སྲས་སྲོས་ཉི་མ་ཟླ་བ་འདྲ།། ཉི་མ་ཟླ་བ་མཐོང་ཚེ་སྲས་སྲོས་དྲན།། སྤང་ལ་གི་འོ། ངེའི་མཉམ་རོགས་སྤང་གི་མེ་ཏོག་འདྲ།། སྤང་གི་མེ་ཏོག་མཐོང་ཚེ་མཉམ་རོགས་དྲན།། སྤང་ལ་གི་འོ། །།

## རྔ་ཡབ་གླིང་ན་བཞུགས་པའི།
༉ རྔ་ཡབ་གླིང་ན་བཞུགས་པའི།། བླ་མ་ཨྱོན་པདྨར།། ངེད་རང་གཞོན་ནུ་ཕོ་མོས།། གླུ་གར་མཆོད་པ་འབུལ་ལོ།། འདི་ཕྱི་བར་དོ་གསུམ་དུ།། འཇིགས་སྐྱོབ་སྐྱེལ་མ་མཛོད་ཅིག། གཡས་སུ་དཔའ་བོའི་བྲོ་བརྡུང་འཁྲབས་སེ་འཁྲབ།། གཡོན་དུ་དཔའ་མོའི་གར་སྟབས་ཤིགས་སེ་ཤིག། ཟུང་འཇུག་བདེ་སྟོང་ཁ་སྦྱོར་འཁྲིགས་སེ་འཁྲིག། ཟག་མེད་བདེ་ཆེན་སྐྱེད་པའི་།། མ་གཅིག་མཁའ་འགྲོ་སྡེ་ལྔར།། ངེད་རང་གཞོན་ནུ་ཕོ་མོས།། གླུ་གར་མཆོད་པ་འབུལ་ལོ།། ཕ་གཅིག་གུ་རུའི་དྲུང་དུ།། སྐྱེ་བར་བྱིན་གྱིས་རློབས་ཤིག། གཡས་སུ་དཔའ་བོའི་བྲོ་བརྡུང་འཁྲབས་སེ་འཁྲབ།། གཡོན་དུ་དཔའ་མོའི་གར་སྟབས་ཤིགས་སེ་ཤིག། ཟུང་འཇུག་བདེ་སྟོང་ཁ་སྦྱོར་འཁྲིགས་སེ་འཁྲིག། མི་མངོན་དབྱིངས་ན་བཞུགས་པའི་།། བཀའ་སྲུང་དམ་ཅན་རྒྱ་མཚོར།། ངེད་རང་གཞོན་ནུ་ཕོ་མོས།། གླུ་གར་མཆོད་པ་འབུལ་ལོ།། བདུད་དང་བར་ཆད་ཀུན་ལས།། གྲོལ་བར་བྱིན་གྱིས་རློབས་ཤིག། གཡས་སུ་དཔའ་བོའི་བྲོ་བརྡུང་འཁྲབས་སེ་འཁྲབ།། གཡོན་དུ་དཔའ་མོའི་གར་སྟབས་ཤིགས་སེ་ཤིག། ཟུང་འཇུག་བདེ་སྟོང་ཁ་སྦྱོར་འཁྲིགས་སེ་འཁྲིག། དུང་དུང་གུས་པའི་ཡིད་ཀྱིས།། ལྷང་ལྷང་སྙན་པའི་གླུ་གར།། ཡང་ཡང་མཆོད་པ་ཕུལ་བའི།། དགའ་སྟོན་སྐལ་བ་བཟང་བྱུང་།། གཡས་སུ་དཔའ་བོའི་བྲོ་བརྡུང་འཁྲབས་སེ་འཁྲབ།། གཡོན་དུ་དཔའ་མོའི་གར་སྟབས་ཤིགས་སེ་ཤིག། ཟུང་འཇུག་བདེ་སྟོང་ཁ་སྦྱོར་འཁྲིགས་སེ་འཁྲིག། །།

## སྔོ་ལྗང་ཤིང་ལོའི་ཚལ་གྱི།
༉ སྔོ་ལྗང་ཤིང་ལོའི་ཚལ་གྱི།། གསུང་གི་ཁུ་བྱུག་སྔོན་མོ།། སྙན་པའི་གླུ་ལ་ཕེབས་དང་།། དགའ་སྐྱིད་རྟེན་འབྲེལ་ཡོད་དོ།། གཡུ་རལ་རྩལ་དྲུག་ལྡན་པའི།། གངས་ཀྱི་དར་སེང་དཀར་མོ།། འགྱིང་ཉམས་དང་བཅས་ཕེབས་དང་།། དགའ་སྐྱིད་རྟེན་འབྲེལ་ཡོད་དོ།། མདའ་ཡི་གཙང་ཆབ་སྔོན་མོ།། ཡིད་འོང་གསེར་མིག་ཉ་མོ།། རྩེ་འཇོའི་ཉམས་ཀྱིས་ཕེབས་དང་།། དགའ་སྐྱིད་རྟེན་འབྲེལ་ཡོད་དོ།། སྟག་ཤར་གཞོན་པའི་ཚོགས་རྣམས།། དགའ་བའི་བྲོ་ཞིག་འཆམ་ཡོད།། སྨན་ཆུང་བུ་མོ་ཚོགས་རྣམས།། སྐྱིད་པའི་གླུ་ཞིག་ལེན་ཡོད།། དགའ་སྐྱིད་འཛོམས་པའི་ཞབས་བྲོ།། ད་རེས་འདི་ལུ་ཕུལ་གེ།། །།

## སྔོན་ཐོག་བསྐལ་པ་བཟང་པོའི།
༉ སོའོ་ཡ་ལ་ཨེ།། སྔོན་ཐོག་བསྐལ་པ་བཟང་པོའི་ཡ་ཐོག་ན།། རྒྱ་གར་རྡོ་རྗེ་གདན་གྱི་ནུབ་བྱང་མཚམས།། བྲམ་ཟེ་ཡབ་ཡུམ་གཉིས་ཀྱིས་སྲས་གསུམ་ཁྲུངས།། སྲས་ལ་ཆེ་བའི་མཚན་ནི་ཆོས་སྐུ་ཞུ།། སྲས་ལ་བར་མའི་མཚན་ནི་ལོངས་སྐུ་ཞུ།། སྲས་ལ་ཆུང་བའི་མཚན་ནི་སྤྲུལ་སྐུ་ཞུ།། ཆོས་སྐུ་ལོངས་སྐུ་སྤྲུལ་སྐུ་རྣམ་པ་གསུམ།། སྲས་ལ་ཆེ་བའི་ཞལ་ནས་དེ་ཙམ་ཅིག་གསུངས་།། ཡར་གྱི་གངས་རི་དཀར་པོ་མཐོ་མི་མཐོ།། ཕར་གྱི་སྤང་གཤོང་བདེ་མོ་བདེ་མི་བདེ།། ཕར་གྱིམ་ཁོ་ཐིང་ལྷ་ཁང་མཚར་མི་མཚར།། ཕར་གྱི་བྱི་རུ་སྤོས་ཤེལ་དམར་མི་དམར།། མས་ཀྱི་ཅང་ཅང་ཆུ་མོ་རིང་མི་རིང་།། སྲས་ལ་བར་མའི་ཞལ་ནས་དེ་ཙམ་ཅིག་གསུངས།། ཡར་གྱི་གངས་རི་དཀར་པོ་ལོས་ཀྱང་མཐོ།། གཏན་ཀྱང་ཁ་བ་བུ་ཡུག་འབབ་ས་ཨིན།། ཕར་གྱི་སྤང་གཤོང་བདེ་མོ་ལོས་ཀྱང་བདེ།། གཏན་ཀྱང་ཤ་བ་ཕོ་མོ་འཁྱམས་ས་ཨིན།། ཕར་གྱི་མཁོ་མཐིང་ལྷ་ཁང་ལོས་ཀྱང་མཚར།། གཏན་ཀྱང་མཚན་ལྡན་བླ་མ་བཞུགས་ས་མས།། ཕར་གྱི་བྱི་རུ་སྤོས་ཤེལ་ལོས་ཀྱང་དམར།། གཏན་ཀྱང་སྨན་ཆུང་བུ་མོའི་རྒྱན་ཆ་མས།། མས་ཀྱི་ཅང་ཅང་ཆུ་མོ་ལོས་ཀྱང་རིང་།། གཏན་ཀྱང་གསེར་མིག་ཉ་མོ་འཁྱམས་ས་ཨིན།། སྲས་ལ་ཆུང་བའི་ཞལ་ནས་དེ་ཙམ་ཅིག་གསུངས།། ཡར་གྱི་གངས་རི་དཀར་པོ་མཐོ་རྒྱུ་མེད།། འདི་བ་རང་གི་བླ་མའི་སྐུ་གཟུགས་མཐོ།། ཕར་གི་སྤང་གཤོང་བདེ་མོ་བདེ་རྒྱུ་མེད།། འདི་བ་རང་གི་བླ་མའི་སྐུ་གཟུགས་བདེ།། ཕར་གྱི་མཁོ་མཐིང་ལྷ་ཁང་མཚར་རྒྱུ་མེད།། འདི་བ་རང་གི་བླ་མའི་ཞལ་རས་མཚར།། ཕར་གྱི་བྱི་རུ་སྤོས་ཤེལ་དམར་རྒྱུ་མེད།། འདི་བ་རང་གི་བླ་མའི་ཐུགས་དམ་དམར།། མས་ཀྱི་ཅང་ཅང་ཆུ་མོ་རིང་རྒྱུ་མེད།། འདི་བ་རང་གི་བླ་མའི་སྐུ་ཚེ་རིང་།། །།

## སྔོན་བྱོན་གོང་མ་འབྲུག་པ་ཀུན་ལེགས་དང་།
༉ སྔོན་བྱོན་གོང་མ་འབྲུག་པ་ཀུན་ལེགས་དང་།། གཏེར་ཆེན་འབྲུག་སྒྲ་རྡོ་རྗེ་རྣམ་གཉིས་ཀྱི།། བསྟན་ལ་གནོད་པའི་དམ་སྲི་འབྱུང་པོའི་རིགས།། ལ་སོ།། མིང་མེད་དབྱིངས་སུ་བསྒྲལ་བའི་མཛད་པ་ངོམས།། ལུང་ཕྱོགས་དབང་བ་བཙན་ཆེན་དབྱར་སཔ་དང་།། བཀྲིས་སྤ་བ་ཡུལ་ཕྱོགས་ལྷ་ཀླུའི་ཚོགས།། ཕྱོགས་འདིར་མི་མཐུན་སེལ་བའི་ཕོ་ཉ་བ།། ལ་སོ།། འཕྲིན་ལས་ཐོགས་མེད་འགྲུབ་ལ་རྣམ་པར་རྒྱལ།། མ་དག་ས་རྡོ་དག་པ་ས་སྤྱོད་ཞིང་།། བྱིན་གྱིས་བརླབས་ནས་རྡོ་གཞོང་གསེར་གྱི་ཐང་།། རི་བཀོད་མཎ་ཌལ་ཚོམ་བུ་བཀོད་འདྲ་མཛེས།། ལ་སོ།། གནས་འདི་ཞིང་མཆོག་པདྨ་འོད་དང་མཉམ།། གནས་མཆོག་འདི་ནས་ཤར་ལ་བལྟས་ཙ་ན།། དཔལ་ལྡན་འབྲུག་པ་མཐུ་ཆེན་ཆོས་ཀྱི་རྒྱལ།། སྐུ་འཕྲེང་རིམ་བྱོན་གདན་སར་བཟུང་བའི་དགོན།། ལ་སོ།། རྟ་ལོག་དཔལ་གྱི་དགོན་པ་བྱིན་རེ་ཆགས།། གནས་མཆོག་འདི་ནས་ལྷོ་ལ་བལྟས་ཙ་ན།། གུ་རུའི་ཐུགས་སྲས་གཏེར་ཆེན་འབྲུག་སྒྲ་ཡིས།། མ་འོངས་མངོན་མཁྱེན་ལུང་བསྟན་སྤེལ་བའི་ཞིང་།། ལ་སོ།། གནས་ཆེན་རླུང་བསིལ་ལྷ་ཁང་བྱིན་རེ་ཆགས།། གནས་མཆོག་འདི་ནས་ནུབ་ལུ་བལྟས་ཙ་ན།། སྔོན་བྱོན་གོང་མ་ཉི་ཟླ་ཡེ་ཤེས་ཞབས།། ཕྱག་ཆེན་ཆོས་དྲུག་འཁོར་ལོ་བསྐོར་བའི་གནས།། ལ་སོ།། དགོན་པ་ཕན་བདེ་ཆོས་གླིང་བྱིན་རེ་ཆགས།།

## སྔོན་བྱོན་རྒྱལ་བ་གོང་མས།
༉ སྔོན་བྱོན་རྒྱལ་བ་གོང་མས།། ལུང་བསྟན་བྱིན་གྱིས་བརླབས་པའི།། སྨན་ལྗོངས་ལྷ་ཡི་ཞིང་ཁམས།། དགའ་སྐྱིད་ལྡན་པའི་རྒྱལ་ཁབ།། མི་ཉམས་ཡུན་དུ་གནས་ཤོག། རྒྱལ་ཁབ་ཞི་བདེའི་ལམ་བཟང་།། རང་དབང་གཙང་མའི་ངོ་རྟགས།། འབྲུག་གི་ཐུན་མིན་ཁྱད་ཆོས།། སྔར་སྲོལ་ལམ་ལུགས་བཟང་པོ།། མི་ཉམས་གོང་དུ་སྤེལ་ཤོག། བསམ་ཚུལ་བརྡ་དོན་སྤྲོད་པའི།། འབྲུག་གི་རྒྱལ་ཡོངས་སྐད་དང་།། མི་རྣམས་ཀུན་ལུ་མཁོ་བའི།། བཟོ་རིག་ཁྱད་ཆོས་བཟང་པོ།། མི་ཉམས་གོང་དུ་སྤེལ་ཤོག། ལས་འབྲས་མངོན་སུམ་སྟོན་པའི།། རང་ལུགས་འཆམ་དང་གླུ་གཞས།། མཐོ་དམན་བསམ་སྤྱོད་བཟང་པོའི།། ལམ་ལུ་གནས་པའི་སྒྲིག་ལམ།། མི་ཉམས་གོང་དུ་སྤེལ་ཤོག། སྲོལ་འཛིན་དབུ་ཁྲིད་ཐོག་ལུ།། སྤྱི་མཐུན་ན་གཞོན་ཚོགས་པས།། རང་ལུགས་སྣ་ཚོགས་ལས་རིམ།། དགའ་སྤྲོའི་གཟིགས་མོར་ཕུལ་གེ། དགྱེས་པའི་སྤྱན་གྱིས་གཟིགས་ཤོག། དགའ་བའི་གཟིགས་མོར་བྱོན་པའི།། སྐུ་མགྲོན་ལྷན་རྒྱས་ཡོངས་ཀྱིས།། སྔར་སྲོལ་ལམ་ལུགས་བཟང་པོ།། མི་ཉམས་གོང་དུ་སྤེལ་བའི།། བཀྲིས་སྨོན་ལམ་ཞུ་གེ།། །།

## ལྕགས་ཟམ་འོག་གི་ཆུ་འདི།

༉ ལྕགས་ཟམ་འོག་གི་ཆུ་འདི།། ཧུབ་གང་མཆོད་དེ་ཕེབས་དང་།། ཆུ་མོ་གར་འགྲོ་ས་ལ།། ལོ་ཡངས་རྩ་བ་བཙུགས་ཡོད།། ནམ་ཟླ་དབྱར་ག་ཤར་ན།། ལྕང་གླིང་སྨུག་ཁྲ་ཤིག་ཤིག། ང་དང་བྱིའུ་ཅུང་འཇོལ་མོ།། གསུང་སྙན་བསྒྱུར་བའི་ཁྱད་འདུག། ནམ་ཟླ་དགུན་ག་ཤར་ན།། མཚོ་ལ་དར་དཀར་སྒྲིག་ཡོད།། ང་དང་གསེར་བྱ་ངང་པ།། སེམས་ཐག་ཆོད་པའི་ཁྱད་འདུག། །།
 

Reference

ཀུན་བཟང་རྡོ་རྗེ། གླུ་དེབ། རྒྱལ་གཞུང་ཟློས་གར་སློབ་སྦྱོང་ལྟེ་བ། ཐིམ་ཕུག། 

ཀུན་བཟང་སྟོབས་རྒྱས་དང་མ་ནི་རྡོ་རྗེ། ༢༠༡༧ འབྲུག་གི་གླུ་དེབ། དཔལ་འབྲུག་ཞིབ་འཇུག་ལྟེ་བ། ཐིམ་ཕུག།